
AZ INFORMÁCIÓS REZSIM
Információs rezsimnek az uralom olyan formáját nevezzük, amelyben az információk és feldolgozásuk algoritmusok és mesterséges intelligencia alkalmazásával mértékadóan meghatározzák a társadalmi, gazdasági és politikai folyamatokat. A fegyelmező rezsimmel szemben nem a testeket és energiákat, hanem az információkat és adatokat aknázzák ki. A hatalomszerzésben nemcsak a termelési eszközök tulajdonának van döntő szerepe, hanem azokhoz az információkhoz való hozzáférésnek is, amelyeket a pszichopolitikai felügyelet, a viselkedés irányítása és előrejelzése érdekében használnak fel. Az információs rezsim az információs kapitalizmushoz kapcsolódik, amely felügyelőkapitalizmussá fejlődött, és az embert adat-és konzumállattá fokozta le.
A fegyelmező rezsim az ipari kapitalizmus uralmi formája. Az maga is gépszerűen működik. Mindenki csak egy kis fogaskerék a fegyelmező hatalmi gépezetben. A fegyelmező hatalom az idegpályákig és izomrostokig hatol, és egy „alaktalan anyagból […] gépet” csinál.¹ „Engedelmes” testet gyárt: „az a test engedelmes, amely alávethető, hasznosítható, átalakítható és tökéletesíthető”.² Az engedelmes testek mint termelő gépek nem adatok és információk, hanem energiák hordozói. A fegyelmező rezsimben az embereket munkaállattá fokozzák le.
A kommunikáción és hálózatosságon alapuló információs kapitalizmus elavulttá teszi az olyan fegyelmező technikákat, mint a térbeli elszigetelés, a munka szigorú felügyelete vagy a test idomítása. Az információs rezsim eszménye nem az „engedelmesség” (docilité), amely engedelmeskedést vagy alkalmazkodást is jelent. Az információs rezsimnek alávetett alany nem engedelmes és nem szófogadó. Inkább arra büszke, hogy szabad, eredeti és kreatív. Produkálja és alakítja magát.
Foucault fegyelmező rezsimje az elszigetelést alkalmazza az uralom eszközeként: „a magány a teljes alávetettség alapfeltétele”.³ A Panoptikon, egymástól elszigetelt celláival, a fegyelmező rezsim jel-és eszményképe. Az elszigetelés azonban már nem vihető át az információs rezsimre, amely éppenséggel a kommunikációt aknázza ki. A felügyelet az információs rezsimben az adatok közvetítésével valósul meg. A fegyelmező Panoptikon önmagukban elszigetelt lakói nem hoznak létre adatokat, nem hagynak maguk után adatnyomokat, mivel nem kommunikálnak.
A biopolitikai fegyelmező hatalom célpontja a test: „A kapitalista társadalomban a legfontosabb a biopolitika: a biológiai, a szomatikus, a testi.”⁴ A biopolitikai rezsimben a testet egy termelési és felügyeleti gépezetbe préselik bele, amely fegyelmező ortopédia segítségével optimalizálja. Ezzel szemben az információs rezsim, amelynek megjelenésére Foucault szemlátomást nem figyelt fel, nem alkalmaz biopolitikát. Nem a test érdekli. A pszichét hajtja uralma alá a pszichopolitika segítségével. A test ma elsősorban az esztétika és a fitnesz tárgya. Legalábbis a nyugati információs kapitalizmusban messzemenően megszabadult a fegyelmező hatalomtól, amely munkagéppé fokozná le. A testet a szépségipar kaparintotta meg magának.
Minden uralom saját láttatási politikával rendelkezik. A szuverenitásrezsimben a hatalom pompázatos megjelenítései az uralom lényegéhez tartoznak. Médiuma a színjáték. Az uralom teátrális csillogással mutatja magát. Sőt, ez a csillogás legitimálja. Az uralmat a hatalom szertartásai és jelképei stabilizálják. Az erőszak hatásvadász koreográfiái és kellékei, a büntetés komor ünnepélye és szertartásai az uralom mint színház és látványosság kellékei. A testi tortúrát hatásosan tálalják a nézők elé. A hóhér és az elítélt színészként lép föl. A nyilvánosság színpad. A szuverén hatalom teátrális láthatósága révén hat. Olyan hatalom, amely mutatja, közhírré teszi magát, henceg és tündököl. Az alávetettek ezzel szemben, akikkel szemben kibontakozik, messzemenően láthatatlanok maradnak.
A premodern szuverenitásrezsimmel ellentétben a modern fegyelmező rezsim nem a színjáték társadalma, hanem a felügyeleté. A szuverenitás fényűző színrevitele és a hatalom látványos szemléltetése a felügyelet kevéssé látványos bürokráciájának adja át a helyet. „Nem grádicsokon állunk, s nem is a színpadon”, hanem „panoptikus gépben vagyunk […] mi vagyunk az egyik fogaskereke”.⁵ A fegyelmező rezsimben teljesen megfordul a láthatósági viszony. Nem az uralmon lévők válnak láthatóvá, hanem az uraltak. A fegyelmező hatalom láthatatlanná teszi magát, miközben az alávetettekre szünet nélküli láthatóságot kényszerít. Az alávetetteket fényszóróval világítják meg, hogy a hatalom számára szüntelenül hozzáférhetőek legyenek. „A fegyelmezés alanyát az állandó szem előtt lét, a bármikor megláthatóság tartja alárendelt állapotban.”⁶
A fegyelmező Panoptikon azért hatékony, mert lakói folytonosan megfigyelve érzik magukat. Belsővé teszik a felügyeletet. A fegyelmező hatalom számára lényeges „a láthatóság tudatos és folyamatos állapota”.⁷ George Orwell felügyeleti államában a Nagy Testvér gondoskodik a folytonos láthatóságról: Big Brother is watching you. A felügyeleti rezsimben olyan térbeli elrendezések biztosítják az alávetettek láthatóságát, mint az elzárás és az elszigetelés. A tér meghatározott pontjait jelölik ki számukra, amelyeket nem hagyhatnak el. Mozgásukat erősen korlátozzák, nehogy kivonhassák magukat a panoptikus hozzáférhetőség alól.
Az információs társadalomban a fegyelmező rezsim zárt körzetei nyitott hálózatokká oldódnak. Az információs rezsimre a következő topológiai elvek érvényesek: a megszakítottságokat folytonosságok váltják fel. Az elzárások helyébe megnyitások lépnek. A magánzárkákat kommunikációs hálózatok bontják meg. A láthatóságot most egészen más módon, nem elszigetelés, hanem hálózatosság révén biztosítják. A kommunikáció átcsapását felügyeletté a digitális információtechnika teszi lehetővé. Minél több adatot hozunk létre, minél intenzívebben kommunikálunk, annál hatékonyabb lesz a felügyelet. A mobiltelefon mint a felügyelet és alávetés készüléke a szabadságot és a kommunikációt aknázza ki. Továbbá az információs rezsimben az emberek nem megfigyeltnek, hanem szabadnak érzik magukat. Az uralmat paradox módon éppen a szabadság érzése biztosítja. Az információs rezsim ebben alapvetően különbözik a fegyelmező rezsimtől. Az uralom abban a pillanatban lesz teljes, amikor szabadság és felügyelet egybeesnek.
Az információs rezsim minden fegyelmező kényszer nélkül boldogul. Az emberekre nem kényszerítenek panoptikus láthatóságot. Ehelyett minden külső kényszer nélkül, belső szükségletből meztelenítik le magukat. Produkálják magukat, azaz színre lépnek. A francia se produire ige azt jelenti, látni engedni magát. Az információs rezsimben az emberek önként törekednek láthatóságra, miközben a fegyelmező rezsim kényszerítette őket erre. Önként állnak reflektorfénybe, egyenesen vágynak erre, míg a fegyelmező Panoptikon lakói kerülni próbálják.
Az átláthatóság a láthatósági politika neve az információs rezsimben. Aki az átláthatóságot kizárólag egy intézmény vagy személy nyitott információs politikájára vonatkoztatja, nem érti horderejét. Az átláthatóság az információs rezsim rendszerszerű kényszere. Az átláthatóság imperatívusza így hangzik: mindennek információként kell rendelkezésre állnia. Az átláthatóság és az információ ugyanazt jelenti. Az információs társadalom az átláthatóság társadalma. Az átláthatóság imperatívusza az információk szabad áramlását biztosítja. Valójában nem az emberek, hanem az információk szabadok. Az információs társadalom paradoxona a következő: az emberek az információk foglyai. Saját magukat bilincselik meg, miközben kommunikálnak és információkat hoznak létre. A digitális börtön átlátható.
Az Apple bemutatóboltja New Yorkban egy üvegkocka. Az átláthatóság szentélye. A láthatósági politika tekintetében a mekkai Kába-kő építészeti ellenpárja. A kába szó szerint kockát jelent. Sűrű fekete függöny zárja el a láthatóságtól. Csak papok léphetnek be az építmény belsejébe. Az arkánum, amely a láthatóságtól megvonja magát, a teopolitikus uralom lényegi eleme. A görög szentély legbelső, láthatóságtól elzárt tere az adüton (szó szerinti jelentése: a hozzáférhetetlen). Csak papok léphetnek be szent terébe. Az uralom itt az arkánumon alapul. Az Apple átlátható márkaüzlete ezzel szemben egész nap nyitva van. Alagsorában egy boltot helyeztek el. Vevőként bárki beléphet az épületbe. A Kába a fekete függönyével és az üveg Apple-Shop az uralom két különböző típusát szemlélteti: az arkánumot és az átláthatóságot.
Az Apple üvegkockája ugyan szabadságot és határtalan kommunikációt sugall, a valóságban mégis az információ könyörtelen uralmát testesíti meg. Az információs rezsim az embert tökéletesen átláthatóvá teszi. Maga az uralom sohasem átlátható. Átlátható uralom nem létezik. Az átláthatóság egy olyan folyamat homlokzata, amely kivonja magát a láthatóság alól. Az átláthatóság maga nem átlátható. Hátoldala van. Az átláthatóság gépháza sötét. Így szolgáltatjuk ki magunkat az algoritmikus fekete doboz egyre növekvő hatalmának.
Az információs rezsim uralma azzal leplezi magát, hogy egészen összeolvad a mindennapokkal. Elrejtőzik a közösségi média előzékenysége, a keresőmotorok kényelmessége, a beszédszimulátorok elringató hangja vagy az egyre okosabb applikációk előzékeny szolgálatkészsége mögött. Az okostelefon olyan hatékony informátornak bizonyul, amely tartós ellenőrzés alatt tart minket. Az okosotthon az egész lakást digitális börtönné változtatja, amely aprólékosan jegyzőkönyvezi mindennapi életünket. Az okos porszívórobot, amely megkímél a fáradságos takarítástól, az egész lakást feltérképezi. Az okoságy a hálózatra kötött érzékelőivel alvás közben is fenntartja a felügyeletet. A felügyelet a kényelmesség képében lopakodik be a mindennapokba. A digitális börtön okos wellness-zónájában nem ébred ellenállás az uralkodó rezsimmel szemben. A like minden forradalmat kizár.
Az információs kapitalizmus neoliberális hatalmi technikákat alkalmaz. A fegyelmező rezsim hatalmi technikáival ellentétben ezek nem kényszerekkel és tilalmakkal, hanem pozitív ösztönzőkkel működnek. A szabadságot kiaknázzák, ahelyett hogy elnyomnák. A tudattalan szintjén irányítják akaratunkat, ahelyett hogy erőszakkal megtörnék. Az elnyomó fegyelmező hatalom egy okoshatalomnak adja át a helyét, amelyik nem utasít, hanem suttog, amelyik nem parancsol, hanem noszogat, vagyis a viselkedésirányítás kifinomult eszközeivel bökdös. A foucault-i fegyelmező rezsimet jellemző felügyeletet és büntetést az ösztönzés és optimalizálás váltja fel. A neoliberális információs rezsimben az uralom mint szabadság, kommunikáció és community jelenik meg.
A YouTube és az Instagram influenszerei is neoliberális hatalomtechnikákat sajátítottak el. Mindegy, hogy utazás-, szépség-vagy fitnesz-influenszerekről van-e szó, minduntalan a szabadságra, kreativitásra és eredetiségre hivatkoznak. A hirdetéseket, amelyekben a termékeket ügyesen saját önmegjelenítésükbe szövik bele, nem érezzük tolakodónak. Egyenesen keresettek és kívánatosak lesznek, miközben a hagyományos reklámokat a YouTube hirdetésblokkolója eltávolítja. Az influenszereket példaképként kínálják. Az egész így vallásos dimenzióra tesz szert. Az influenszerek mint ösztönzésfejlesztők megváltókként lépnek föl. Követőik tanítványaikként vesznek részt az életükben azáltal, hogy megvásárolják a termékeket, amelyeket megjelenített mindennapjaikban fogyasztani látszanak. A követők ezáltal digitális eucharisztiában vesznek részt. A közösségi médiumok templomhoz hasonlítanak. A like: ámen, a megosztás: úrvacsora, a fogyasztás: megváltás. Az ismétlés az influenszer dramaturgiájaként nem vezet unalomhoz vagy rutinhoz. Inkább szertartásszerűvé teszi az egészet. Az influenszerek eközben a fogyasztási javakat az önmegvalósítás eszközeiként tüntetik fel. Így halálba fogyasztunk, miközben halálba megvalósítjuk magunkat. Fogyasztás és identitás egybeesnek. Az identitás maga is áruvá válik.
Szabadnak képzeljük magunkat, miközben életünket a pszichopolitikai magatartásirányítás totális protokollja vezérli. A neoliberális információs rezsimben nem a szakadatlan felügyelet tudata, hanem a szabadság érzete biztosítja a hatalom működését. A Big Brother megérinthetetlen teleképével ellentétben az okos érintőképernyő mindent elérhetővé és fogyaszthatóvá tesz. Így létrehozza az „ujjhegyszabadságot”.⁸ Az információs rezsimben szabadnak lenni nem cselekvést jelent, hanem kattintást, lájkolást és posztolást. Így alig ütközik ellenállásba. Nem kell forradalomtól félnie. Az ujjak nem képesek voltaképpeni kézzelfogható cselekvésre. Csupán a fogyasztói választás szervei. A fogyasztás és a forradalom kizárják egymást.
A klasszikus totalitarizmus mint szekuláris politikai vallás egyik fő ismérve az ideológia, amelyet „a totális világmagyarázat igénye” jellemez. Az ideológia mint elbeszélés „valamennyi történelmi esemény magyarázatát ígéri: a múlt teljes magyarázatát, a jelen teljes ismeretét és a jövő megbízható előrejelzését”.⁹ Az ideológia mint totális világmagyarázat kiiktatja az esetlegesség minden tapasztalatát, minden bizonytalanságot.
Az információs rezsim a maga dataizmusával totalitárius vonásokat mutat. Totális tudásra törekszik. Ám a dataista totális tudást nem ideologikus elbeszélés, hanem algoritmikus működés révén éri el. A dataizmus mindent, ami van és ami lesz, kiszámolni akar. A Big Data nem elbeszél. Az elbeszéléseket algoritmikus számolás helyettesíti. Az információs rezsim az elbeszéltet a számszerűvel helyettesíti. Az algoritmusok, bármilyen intelligensek legyenek is, nem képesek olyan hatékonyan kiiktatni az esetlegesség tapasztalatát, mint az ideológiai elbeszélések.
A totalitarizmus búcsút mond a valóságnak, ahogyan az az öt érzékünk számára adott. Az adott mögött egy tulajdonképpeni valóságot szerkeszt meg, amely egy hatodik érzéket tesz szükségessé. A dataizmus ezzel szemben hatodik érzék nélkül boldogul. Nem megy túl az adott immanenciáján, vagyis az adatokon. A latin datum, amely a dare (adni) igéből származik, szó szerint az adottat jelenti. A dataizmus nem rajzol föl egy másik valóságot az adott mögé, az adatok mögé, mert ideológia nélküli totalitarizmus.
A totalitarizmus egy vezérnek alávetett engedelmes tömeget hoz létre. A tömeget az ideológia lelkesíti át. Az lehel lelket belé. Ezt mondja Gustave Le Bon A tömegek lélektana című művében a tömeglélekről, amely a tömeg cselekvését egységessé teszi. Az információs rezsim ezzel szemben egyesekké teszi az embereket. Még ha összegyűlnek, akkor sem lesz belőlük tömeg, csak digitális rajongók, akik nem egy vezért, hanem influenszereiket követik.
Az elektronikus média abban az értelemben tömegmédia, hogy tömegembereket hoz létre: „A tömegember a földgolyó elektronikus lakója, és egyúttal az összes többi emberrel össze van kötve, mintha egy globális sportstadion nézője lenne.”¹⁰ A tömegembernek nincs identitása. Ő egy „senki”. A digitális média véget vet a tömegember korának. A digitalizált földgolyó lakója nem „senki”. Inkább valaki, akinek profilja van, miközben a tömegek korában profillal csak a bűnözők rendelkeztek. Az információs rezsim azzal keríti hatalmába az egyént, hogy kialakítja viselkedési profilját.
Walter Benjamin szerint a filmkamera lehetővé teszi, hogy a tudattalan egy sajátos formájához férjünk hozzá. Ő ezt „optikai tudattalannak” nevezi. A nagyított vagy lassított felvételek olyan mikromozgásokat és -cselekvéseket tesznek láthatóvá, amelyeket puszta szemmel nem észlelünk. Egy tudattalan teret tesznek jelenvalóvá: „Ahogy a pszichoanalízis segítségével az ösztönös tudattalant, úgy ismerjük meg a kamera révén az optikai tudattalant.”¹¹ Benjamin gondolata az optikai tudattalanról az információs rezsimre is alkalmazható. A Big Data és a mesterséges intelligencia digitális lupét alkot, amely feltárja a cselekvő számára is rejtett tudattalant a tudatos cselekvési tér mögött. Az optikai tudattalan mintájára ezt digitális tudattalannak nevezhetjük. A Big Data és a mesterséges intelligencia képessé teszik az információs rezsimet arra, hogy viselkedésünket egy tudatküszöb alatti szinten befolyásolja. Az információs rezsim a viselkedésnek azokat a reflexió előtti, ösztönszerű, emotív rétegeit uralja, amelyek a tudatos cselekvést megelőzik. Adatüzemű pszichopolitikája anélkül avatkozik bele viselkedésünkbe, hogy ennek a beavatkozásnak tudatában lennénk.
Minden jelentős médiaváltás új rezsimet hoz létre. A média az uralom. Az elektronikus forradalom arra késztette Carl Schmittet, hogy nevezetes szuverenitásmeghatározását újrafogalmazza: „Az első világháború után azt mondtam: »szuverén az, aki a kivételes állapotról dönt«. A második világháború után, halálomra készülve most azt mondom: »szuverén az, aki a tér hullámait ellenőrzi«.”¹² A digitális média az információ uralmát hozza létre. A hullámok, az elektronikus tömegmédia jelentősége csökken. A hatalom megszerzésében most az információk birtoklásának van döntő jelentősége. Nem a tömegmédia propagandája, hanem az információk biztosítják az uralmat. A digitális forradalom láttán Schmitt indítva érezné magát, hogy újrafogalmazza a szuverenitás meghatározását: szuverén az, aki a hálózat információival rendelkezik.
INFOKRÁCIA
Az életvilág digitalizációja feltartóztathatatlanul halad előre. Radikálisan megváltoztatja észlelésünket, világviszonyunkat, együttélésünket. Kommunikációs és információs kábulatban élünk. Az információk szökőárja destruktív erőket szabadít el. Eközben a politikai térre is kiterjed, súlyos torzulásokat és szakadásokat idézve elő a demokratikus folyamatban. A demokrácia infokráciává fajul.
A demokrácia kezdeteinél a könyv a meghatározó médium. A könyv alapozza meg a felvilágosodás racionális diskurzusát. A demokrácia számára lényeges diszkurzív nyilvánosság az észhasználó olvasóközönségnek köszönhető. Habermas A társadalmi nyilvánosság szerkezetváltozásában összefüggést mutat ki a könyv és a demokratikus nyilvánosság között: „Mindenekelőtt városi polgárokból és más polgári elemekből létrejön a tudósok köztársaságán túl nyúló, általános olvasóközönség […] mintegy a magánszféra közepéből kiindulva megteremtődik a nyilvános kommunikáció viszonylag sűrű hálója.”¹³ A könyvnyomtatás nélkül az értelmen és észhasználaton alapuló felvilágosodás sem lett volna lehetséges. A könyvkultúrában a diskurzus logikai koherenciával rendelkezik: „A könyvnyomtatás által meghatározott kultúrában a nyilvános diskurzust rendszerint a tények és gondolatok koherens, szabályozott rendje tünteti ki.”¹⁴
A 19. század könyvkultúra által formált politikai diskurzusa egészen más tartammal és komplexitással rendelkezett. A republikánus Abraham Lincoln és a demokrata Stephen A. Douglas nevezetes nyilvános vitái szemléletes példákkal szolgálnak erre. Egy 1854-es szópárbajban Douglas közel három óra hosszat beszélt. A válaszra Lincolnnak is három óra állt rendelkezésére. Lincoln válasza után Douglas ismét egy óra hosszat beszélt. Mindkét szónok komplex politikai tényállásokat vázolt fel, részben igen összetett okfejtésekkel. A közönség figyelem-összpontosítási képessége is rendkívül fejlett volt. Ráadásul az akkori emberek számára a részvétel a nyilvános vitákban társadalmi életük állandó összetevőjét alkotta. Az elektronikus tömegmédiumok elpusztítják a könyvkultúra által formált racionális diskurzust. Egy mediokráciát hoznak létre. Sajátos felépítéssel rendelkeznek. Amfiteátrumszerű struktúrájuk a befogadót passzivitásra kárhoztatja. Habermas a tömegmédiumokat teszi felelőssé a demokratikus nyilvánosság felbomlásáért. Az olvasóközönséggel ellentétben a televízió közönségét a gondnokság alá helyezés fenyegeti: „Az adások, melyeket az új közegek kisugároznak, […] sajátosan megcsonkítják a befogadói reakciókat. A látó és hallgató közönséget bűvkörükbe vonják, ugyanakkor azonban megfosztják a »nagykorúság« distanciájától, vagyis attól az esélytől, hogy beszélhessen és válaszolhasson. Az olvasóközönség észhasználata fokozatosan átengedi a teret a fogyasztói »ízléscseré«-nek […]. A tömegközlési eszközök által létrehozott világ csak látszólag a nyilvánosság.”¹⁵
A mediokráciában a politika is a tömegmédia logikájának van alávetve. A politikai tartalmak közvetítését a szórakoztatás határozza meg, és ez aláássa a racionalitást. Amusing Ourselves to Death című könyvében Neil Postman amerikai médiakutató kimutatja, hogyan vezet az infotainment az emberi ítélőképesség leépüléséhez, és dönti válságba a demokráciát. A demokráciából telekrácia lesz. A szórakoztatás a legfőbb parancs, amelynek a politika is engedelmeskedik: „A megismerés és észlelés igyekezetét az üzleti szórakoztatás helyettesíti. Ennek következménye az emberi ítélőképesség gyors felbomlása. Ez félreérthetetlen fenyegetést rejt magában: kiskorúvá tesz, vagy gyámságban tart. És kikezdi a demokrácia társadalmi alapjait. Halálba szórakoztatjuk magunkat.”¹⁶ A hírek elbeszélésekhez lesznek hasonlatossá. Elmosódik a különbség fikció és valóság között. Habermas is felrója az infotainmentnek, hogy rombolja a diskurzust: „A híreket és tudósításokat, sőt még az állásfoglalásokat is felszerelik a szórakoztató irodalom inventáriumával.”¹⁷
A mediokrácia egyszersmind teatrokrácia is. A politika tömegmediális megjelenítésekben merül ki. A mediokrácia fejlett szakaszában a színész Ronald Reagant választották az Egyesült Államok elnökévé. Az ellenfelek tévévitáiban nem az érvelés, hanem az alakítás döntő. Az elnökjelöltek megszólalásainak ideje is radikálisan lerövidül. A beszédmód változik. Akinek jobb a fellépése, az nyeri a választást. A diskurzus műsorszámmá és hirdetéssé züllik. A politikai tartalom egyre kevésbé játszik szerepet. A politika ezáltal minden tartalmát elveszíti, telekratikus imidzspolitikává üresedik.
A televízió feltördeli a diskurzust. A nyomtatott médiumok is tévéképessé válnak: „A televízió korában a nyomtatott média híreinek alapegysége a rövid jelentés lesz. […] Nem kell sokáig várni, hogy a legjobb egymondatos jelentésért díjat adjanak.”¹⁸ A kiváltképpen a racionális, komplex beszéd közvetítésére alkalmas rádió is ki van téve ennek a bomlási folyamatnak. Annak beszédmódja is töredezettebb és szakadásosabb lesz. A rádiót ráadásul a zeneipar szerezte meg magának. Beszéde ezáltal arra való, hogy „zsigeri reakciókat váltson ki”.¹⁹ A rockzene verbális megfelelője lesz belőle.
Az uralom történetét a különféle képernyők történeteként írhatjuk le. Barlanghasonlatában Platón egy archaikus képernyőt mutat be. A barlang színpadként épül fel. A komédiások úgy mutatják be kunsztjaikat, hogy a fogvatartottak háta mögött tárgyakat és alakokat mozgatnak, amelyek árnyát a tűz a barlang falára vetíti. A fogvatartottak, akik nyakuknál és lábuknál rögzítve gyermekkoruk óta az árnyképekre merednek, ezeket tartják az egyetlen valóságnak. Platón archaikus képernyője a mítoszok hatalmát teszi szemléletessé.
Orwell totalitárius felügyeleti államában egy „telekép” nevű képernyő játssza a központi szerepet. Szünet nélkül propagandisztikus üzeneteket közvetít. A tömeg kollektív elragadtatásban szavalókórusos alávetési szertartásokat hajt végre előtte. A magánlakásokban a telekép, nagyon érzékeny mikrofonnal felszerelve, megfigyelő kameraként is működik. A legcsekélyebb zajt is rögzíti. Az emberek abban a tudatban élnek, hogy a gondolatrendőrség szünet nélkül megfigyeli őket. A teleképet nem lehet kikapcsolni. Ez is egy biopolitikai fegyelmezőeszköz. Naponta reggeli tornát végeztet, ami az engedelmes test létrehozását célozza.
A Nagy Testvér figyelő képernyőjét a telekráciában a tévéképernyő helyettesíti. Az embereket nem megfigyelik, hanem szórakoztatják. Nem elnyomják, hanem függővé teszik őket. A gondolatrendőrség és az igazságminisztérium fölöslegessé válik. Az uralom eszköze nem a fájdalom és a kínzás, hanem a szórakozás és a mulattatás. „Az 1984-ben – fűzi hozzá Postman – az embereket azzal tartják kordában, hogy fájdalmat okoznak nekik. A Szép új világban azzal, hogy mulattatják őket. Röviden, Orwell attól félt, hogy az fog tönkretenni minket, ami gyűlöletes számunkra, Huxley pedig attól, hogy az fog tönkretenni minket, amit szeretünk.”²⁰
Huxley Szép új világa sok tekintetben közelebb áll jelenünkhöz, mint Orwell felügyelőállama. Az előbbi csillapító társadalom. A fájdalmat száműzték belőle. Az erős érzelmeket is elfojtják. Minden kívánságot, minden szükségletet azonnal kielégítenek. Az embereket elbódítja az élvezet, a fogyasztás és a mulattatás. Az életet a boldogságkényszer uralja. Az állam egy „szóma” nevű kábítószert terjeszt, hogy a lakosság boldogságérzését fokozza. Huxley Szép új világában telekép helyett „tapi” működik. Egésztest-élménnyel és „illatorgonával” bódítja el az embereket. A kábítószer mellett ezt használják az uralom eszközeként.
A teleképet és a tévéképernyőt ma az érintőképernyő váltja fel. Az alávetés új médiuma az okostelefon. Az információs rezsimben az emberek többé nem passzív szemlélőként adják át magukat a szórakozásnak. Mindenki aktív adó. Szünet nélkül információkat termel és fogyaszt. A kommunikációs kábulat, amely most függés és kényszer formáját ölti, új kiskorúságban tartja fogva az embereket. Az információs rezsim alávetési formulája így hangzik: halálba kommunikáljuk magunkat.
Habermas könyve a nyilvánosság szerkezetváltásáról (1962) a kornak megfelelően csak az elektronikus tömegmédiát ismerte. A digitális médiumok ma radikális szerkezetváltást idéznek elő a nyilvánosságban. Habermas könyve így alapvető felülvizsgálatra szorul. A digitális médiumok korában a diszkurzív nyilvánosságot nem a tömegmédiumok szórakoztató változatai, nem az infotainment fenyegeti, hanem az információ vírusszerű terjedése és szaporodása, vagyis az infodémia.²¹ Ráadásul a digitális médiumokban olyan centrifugális erők működnek, amelyek feldarabolják a nyilvánosságot. A tömegmédiumok amfiteátrális szerkezetét a digitális médiumok rizomatikus szerkezete helyettesíti, amelynek nincs középpontja. A nyilvánosság magánterekké esik szét. Ezáltal figyelmünk elterelődik az össztársadalmilag érvényes témákról.
Ahhoz, hogy az infokráciát, a demokrácia válságát az információs rezsimben mélyebben megértsük, az információ fenomenológiáját kell figyelembe vennünk. A válság már kognitív szinten elkezdődik. Az információk nagyon szűk érvényességgel rendelkeznek. Hiányzik belőlük az időbeli stabilitás, mivel „a meglepetés ereje” élteti őket.²² „Az aktualitás szakadatlan mámorában”²³ ragadják meg a valóságot. Az információknál nem lehet elidőzni. Így nyugtalanságban tartják a kognitív rendszert. A gyorsításkényszer, amit az információk hordoznak, elfojtja az olyan időigényes kognitív gyakorlatokat, mint a tudás, a tapasztalat és a megismerés.
Szűk érvényességük miatt az információk atomizálják az időt. A pontszerű jelenek puszta sorozatává esik szét. Ebben különböznek az információk az elbeszélésektől, amelyek időbeli folytonosságot teremtenek. Az idő ma minden szinten feldarabolódik. A hordozó időszerkezetek, amelyek mind az életet, mind az észlelést stabilizálnák, a szemünk láttára erodálódnak. Az információs társadalom általános rövidlejáratúsága nem kedvez a demokráciának. A diskurzust időbeliség jellemzi, ami nem fér össze a felgyorsult, töredezett kommunikációval. Időigényes gyakorlat.
Időigényes a racionalitás is. A racionális döntések hosszú távra szólnak. Megfontolás előzi meg őket, amely a pillanatból átnyúlik a múltba és a jövőbe. Ez az átnyúlás az időn tünteti ki a racionalitást. Az információs társadalomban egyszerűen nincs időnk racionálisan cselekedni. A gyorsított kommunikáció kényszere megfoszt minket a racionalitástól. Az időzavar miatt az intelligenciával váltjuk fel. Az intelligencia egész más időbeliséggel rendelkezik. Az intelligens cselekvés rövid távú megoldásokra és sikerekre irányul. Luhmann joggal jegyzi meg: „Egy információs társadalomban már nem lehet racionális viselkedésről beszélni, legföljebb intelligensről.”²⁴
A diszkurzív racionalitást ma az indulati kommunikáció is fenyegeti. Túl könnyen hagyjuk magunkat gyorsan egymásra következő információktól megindítani. Az indulatok gyorsabbak a racionalitásnál. Az indulati kommunikációban nem a jobb érvek, hanem az erősebb ingerekként ható információk érvényesülnek. Így az álhírek nagyobb figyelmet keltenek, mint a tények. Egyetlen Tweet-üzenet, amely egy álhírt vagy egy összefüggéséből kiragadott információtöredéket tartalmaz, esetleg hatékonyabb egy megalapozott érvelésnél.
Trump mint első Tweet-elnök Tweet-üzenetekre darabolta a politikát. Ezt nem víziók, hanem virális információk határozzák meg. Az infokrácia a sikerorientált, instrumentális cselekvést támogatja. Terjed az opportunizmus. Cathy O’Neil amerikai matematikus joggal mutat rá arra, hogy maga Trump tökéletes opportunista algoritmusként működik, amelyet csak a közönség reakciói irányítanak. Az időtálló meggyőződéseket vagy elveket a rövid távú hatalomgyakorlás kedvéért feláldozzák.
A pszichográfiának is nevezett pszichometria egy személyiségprofilok megalkotására szolgáló adatüzemű eljárás. A pszichometrikus profilképzés lehetővé teszi egy személy viselkedésének jobb előrejelzését, mint ahogy egy barátja vagy partnere képes volna rá. Elég adatból még olyan információk is kinyerhetők, amelyek túlmennek azon, amit tudni véltünk. Az okostelefon egy pszichometriai rögzítőkészülék, amelyet naponta, sőt óránként adatokkal táplálunk. Segítségével pontosan kiszámítható használójának személyisége. A fegyelmező rezsimeknek demográfiai adatok álltak rendelkezésére, amelyek biopolitikát tettek lehetővé. Az információs rezsim ezzel szemben pszichográfiai adatokhoz fér hozzá, amelyeket a pszichopolitikában alkalmaz.
A pszichometria ideális eszköze a pszichopolitikai politmarketingnek. Az úgynevezett microtargeting pszichometrikus profilképzésen alapul. A választók pszichogramja alapján személyre szabott hirdetéseket tesznek közzé a közösségi médiában. A választási magatartást, akárcsak a fogyasztóit, a tudattalan szintjén befolyásolják. Az adatüzemű infokrácia aláássa a demokratikus folyamatot, amely autonómiát és szabad akaratot feltételez. A brit Cambridge Analytica adatcég azzal dicsekszik, hogy az Egyesült Államok minden felnőtt polgárának pszichogramjával rendelkezik. Donald Trump 2016-os választási győzelme után diadalittasan közölte: „Egyenesen el vagyunk ragadtatva, hogy adatüzemű kommunikáción alapuló hozzájárulásunk ilyen döntő szerepet játszott a megválasztott elnök, Donald Trump rendkívüli választási győzelmében.”
A microtargeting során nem egy párt politikai programjáról tájékoztatják a választókat. Ehelyett manipulációs szándékkal a pszichogramjukhoz szabott hirdetésekkel, nemritkán álhírekkel bombázzák őket. Választási hirdetések ezreit vizsgálják meg hatékonyság tekintetében. A pszichometrikusan optimalizált dark advertising veszélyt jelent a demokráciára. Mindenki más üzenetet kap, miáltal a nyilvánosság feldarabolódik. A különböző csoportok különböző információkat kapnak, és ezek nemritkán ellentmondanak egymásnak. A polgárok többé nem társadalmilag fontos kérdésekre lesznek érzékenyek. Ehelyett manipulált választóbaromként helyezik gyámság alá őket, feladatuk a politikusok hatalmának biztosítása. A dark advertising fokozza a társadalom megosztottságát és polarizációját, és mérgezi a diskurzus légkörét. Ráadásul láthatatlan a nyilvánosság számára. Ezáltal legyalulja a demokrácia egyik alapelvét: a társadalom önészlelését.
Ma bárki létrehozhat egy információs csatornát, akinek internet-hozzáférése van. A digitális információtechnika szinte nullára csökkenti az információ előállítási költségét. Egy Twitter-profil vagy egy YouTube-csatorna néhány kézmozdulattal gyorsan és költségmentesen létrehozható. A tömegmédia korában ezzel szemben az információk előállítási költsége összehasonlíthatatlanul magasabb. Egy hírcsatorna létrehozása is nagy ráfordítást igényel. A tömegmédia társadalmában tehát nem áll rendelkezésre infrastruktúra az álhírek tömeges gyártásához. Lehet, hogy a televízió a látszatok birodalma, mégsem álhírgyár. A mediokrácia mint telekrácia műsorokon és szórakoztatáson alapul, nem pedig álhíreken és dezinformáción. Csak a digitális hálózatosság teremti meg a demokrácia infokratikus torzulásának strukturális előfeltételeit.
A mediokrácia a választási küzdelmet tömegmediális megjelenítések háborújává degradálja. A diskurzust hatásvadász műsorok helyettesítik. A televízió mint a mediokrácia fő médiuma politikai színpadként működik. Az infokráciában ezzel szemben a választási küzdelem információs háborúvá fajul. A Twitter nem mediokratikus színpad, hanem infokratikus aréna. Trumpnak nem a jó alakítás a fontos. Ehelyett könyörtelen információs háborút folytat.
Az információs háborúkat ma minden elképzelhető technikai és pszichológiai eszközzel folytatják. Az Egyesült Államokban és Kanadában robotok hívogatják és árasztják el álhírekkel a választókat. Trollhadseregek avatkoznak bele a választási küzdelmekbe, célzatos álhíreket és összeesküvés-elméleteket terjesztve. A közösségi botok, automatizált álprofilok a közösségi médiában valóságos személynek adják ki magukat, tweetelnek, lájkolnak és megosztanak. Álhíreket, uszító és gyűlölködő kommenteket terjesztenek. Az állampolgárokat is robotok helyettesítik. Azok fabrikálnak nulla költséghatárral tömeges hangulatkeltő véleményeket. Ezáltal durván eltorzítják a politikai vitákat. Továbbá tömeggé duzzasztják a követők számát, és ezáltal nem létező véleményeket juttatnak hatalomra. Tweetjeikkel és kommentjeikkel a közösségi terekben a kívánt irányban változtatják meg a közhangulatot. Kutatások bizonyítják, hogy kis mennyiségű robot elég a közhangulat megfordítására. Jóllehet nem befolyásolják közvetlenül a választási döntéseket, a döntések légkörét manipulálják. A választók öntudatlanul a befolyásuk alá kerülnek. Ha a politikusok a hálózat hangulatára figyelnek, akkor a közösségi botok közvetve politikai döntéseket befolyásolnak. Ahol a polgárok véleményrobotokkal állnak kölcsönhatásban és általuk befolyásolhatóak, ahol olyan szereplők avatkoznak bele a politikai vitákba, akiknek eredete és indítékai tökéletesen homályban maradnak, ott a demokrácia veszélyben forog. Az információs háború formáját öltő választási küzdelemben nem a jobb érvek, hanem az intelligensebb algoritmusok győznek. Az ilyen infokráciában, az ilyen információs háborúban nincs helye a diskurzusnak.
Az infokráciában fegyverként vetik be az információkat. Az ismert amerikai radikális jobboldali és összeesküvés-párti Alex Jones internetoldalának a neve sokatmondóan Infowars. Ő az infokrácia kiemelkedő képviselője. Nyers összeesküvés-elméleteivel és álhíreivel milliós közönséget ér el, amely hisz neki. „Infoharcosként” (infowarrior) lép fel a politikai rendszerrel szemben. Donald Trump kifejezetten azok közé sorolja, akiknek 2016-os választási győzelmét köszönheti. Az Infowars az álhíreivel és összeesküvés-elméleteivel rámutat a mai demokrácia állapotára, amelyben az igazságnak és a szavahihetőségnek nincs többé jelentősége. A demokráciát elnyeli egy átláthatatlan információdzsungel.
A választási küzdelemben mint információs háborúban központi szerepet játszanak az úgynevezett mémek. A mém egy rövid, provokatív mondással ellátott komikus rajz, fotómontázs vagy rövid videó, amely vírusként terjed a közösségi oldalakon. Donald Trump választási győzelme után a Chicago Tribune a 4chan egyik felhasználóját idézte: „történetesem egy mémet választottunk meg elnöknek”. A CNN szerint a 2020-as elnökválasztás „mémválasztás” (the meme election) volt. A választási küzdelmet „nagy mémháborúként” (the great meme war) folytatták. Beszéltek „mémes hadviselésről” (memetic warfare) is.
A mémek mediális vírusok, amelyek rendkívüli sebességgel terjednek a hálózaton, reprodukálódnak és mutálódnak is. Egy maginformációt, a mémek ribonukleinsavát, fertőző vizuális burok veszi körül. A mémalapú kommunikáció mint vírusos fertőzés annyiban nehezíti a racionális diskurzust, amennyiben elsősorban indulatokat szabadít el. A mémháború arra utal, hogy a vizuális kommunikáció egyre nagyobb teret nyer a szövegessel szemben. A képek eleve gyorsabbak a szövegeknél. Sem a diskurzus, sem az igazság nem vírusszerű. A kommunikáció fokozódó vizuális jellege jelentősen akadályozza a demokratikus diskurzust, hiszen a képek nem érvelnek és nem igazolnak.
A demokrácia lassú, hosszú lélegzetű és hosszadalmas. Ezért az információ vírusszerű terjedése, az infodémia súlyosan károsítja a demokratikus folyamatot. Érveket és igazolásokat nem lehet tweetekkel vagy mémekkel közvetíteni, amelyek a vírusok sebességével terjednek és szaporodnak. A logikai koherencia, amely a diskurzust jellemzi, a vírusszerű médiától idegen. Az információk saját logikával, saját időbeliséggel, igazságon és hazugságon túl saját méltósággal bírnak. Előszörre az álhírek is információk. Mielőtt igazolásukra sor kerülhetne, már teljes hatásukat kifejtették. Az információk elszáguldanak az igazság mellett, és az nem képes utolérni őket. Ezért kudarcra ítélt kísérlet az infodémia ellen az igazsággal harcolni. Rezisztens az igazságra.
A KOMMUNIKATÍV CSELEKVÉS VÉGE
Pierre Lévy médiaszakértő Die kollektive Intelligenz című könyvében egy digitális demokráciát képzel el, amely közvetlenebb a közvetlen demokráciánál. A megmerevedett képviseleti demokráciát kellene több kommunikációval, állandó visszacsatolással cseppfolyósítania. Ez a LiquidFeedback elgondolására emlékeztet, egy szoftverre, amelyet az időközben értelmüket vesztett kalózpártok környezetében véleményalkotás és döntéshozatal céljából alkalmaztak volna. „A valós idejű demokrácia […] a folyamatos döntés és kiértékelés idejét alkotja meg, amelyben a felelős közösség tudja, hogy a jövőben szembesülni fog mai döntései következményeivel.”²⁵ A távolságteremtő képviselet helyébe a közvetlen részvétel jelenléte lép. A digitális valós idejű demokrácia jelenlét-demokrácia. Az okostelefont mozgó parlamentté változtatja, amely mindenütt és a nap huszonnégy órájában vitát folytat. A valós idejű demokrácia, amelyet a digitalizáció kezdetekor a jövő demokráciájaként álmodtak meg, merő illúziónak bizonyult. A digitális rajongók nem alkotnak felelős, politikailag cselekvő közösségeket. A követőket a közösségi média új alattvalóiként okos influenszereik fogyasztó állattá idomítják. Politikamentessé teszik. A közösségi média algoritmus vezérelte kommunikációja nem szabad és nem demokratikus. Új gyámsághoz vezet. Az okostelefon mint az alávetés eszköze minden, csak nem mozgó parlament. Meggyorsítja a nyilvánosság szétesését, amennyiben mozgó kirakatként makacsul magánjellegűt ad közre. Inkább kiskorú polgárokként fogyasztó és kommunikáló zombikat állít elő.
A digitális kommunikáció eltéríti az információáramlást, ami pusztítóan hat a demokratikus folyamatra. Anélkül terjeszt információkat, hogy azok áthaladnának a nyilvános téren. Magánterekben képződnek és magánterekbe közvetítődnek. A hálózat ezáltal nem hoz létre nyilvánosságot. A közösségi média megerősíti ezt a közösség nélküli kommunikációt. Influenszerekből és követőikből nem lehet politikai nyilvánosságot kialakítani. A digital community a közösség áruformája. A valóságban commodity. Nem képes politikai cselekvésre.
A digitális hálózat nem olyan, mint az amfiteátrumszerű tömegmédiumok, amelyek össztársadalmi érvényű témákat gyűjtenek össze, és az egész lakosság figyelmét ezekre irányítják. A benne rejlő centrifugális erők hatására a nyilvánosság felületes, érdekvezérelt rajongókká esik szét. Ez megnehezíti a kommunikatív cselekvést, amelynek tartósabb, kiterjedtebb nyilvánosságra van szüksége.
A problémák mellett, amelyek a nyilvánosság digitális szerkezetváltozásával járnak, társadalmi folyamatok is felelősek a kommunikatív cselekvés válságáért. A politikai gondolkodás Hannah Arendt szerint „reprezentatív jellegű” abban az értelemben, hogy „mindig több ember álláspontja van jelen tudatomban”. A reprezentáció mint a másik jelenléte saját véleményalkotásomban lényegi eleme a demokráciának mint diszkurzív gyakorlatnak: „Úgy alkotok véleményt egy adott kérdésről, hogy azt különböző szempontok szerint végiggondolom, tudatomban felidézem azoknak álláspontját, akik nincsenek jelen; vagyis képviselem őket.”²⁶ Elengedhetetlen a demokratikus diskurzushoz a képzelőerő, amely lehetővé teszi, hogy „saját egyéniségem szerinti létezésemet és gondolkodásmódomat helyez[z]em oda, ahol éppen nem vagyok”.²⁷ A véleményalkotáshoz vezető mérlegelés Arendt szerint annyiban „valóban diszkurzív”,²⁸ amennyiben a másik álláspontját is jelenvalóvá teszi. A másik jelenléte nélkül véleményem nem diszkurzív, nem reprezentatív, hanem autisztikus, doktriner és dogmatikus.
A másik jelenléte Habermas szerint is lényegi része a kommunikatív cselekvésnek: „A kommunikatív cselekvés fogalma arra késztet, hogy a résztvevőket egyszerre beszélőknek és hallgatóknak tekintsük, akik az objektív, társadalmi vagy szubjektív világban viszonyulnak valamihez, és eközben kölcsönösen érvényességi igényeket támasztanak, amelyeket elfogadni vagy vitatni lehet. A résztvevők nem egyenesen viszonyulnak valamihez az objektív, társadalmi vagy szubjektív világban, hanem nyitva hagyják annak lehetőségét, hogy megnyilatkozásaik érvényességét arról a valamiről más résztvevők vitatni fogják.”²⁹ Az egyenesen vagy toronyiránt nem diszkurzív mozgás. Diskurzusvak. A diskurzus ide-oda mozgás. A latin discursus körbefutást jelent. A diskurzusban pozitív értelemben a másik térít el minket saját meggyőződésünktől. Csak a másik hangja biztosítja megnyilatkozásom, véleményem diszkurzív jellegét. A kommunikatív cselekvésben azzal a lehetőséggel kell számolnom, hogy megnyilatkozásomat a másik kérdésessé fogja tenni. Egy kérdőjelek nélküli megnyilatkozásnak nincs diszkurzív jellege.
A kommunikatív cselekvés mai válsága metaszinten arra vezethető vissza, hogy a másik eltűnőben van. A másik eltűnése a diskurzus végét jelenti. Megfosztja értelmétől a kommunikatív észhasználatot. A másik kiszorítása fokozza az önpropaganda-kényszert, hogy saját elképzeléseinkkel győzzük meg magunkat. Ez az önmeggyőzés autisztikus információs buborékokat hoz létre, amelyek megnehezítik a kommunikatív cselekvést. Ha az önpropaganda-kényszer fokozódik, a diskurzus tereit egyre inkább olyan visszhangkamrák szorítják ki, amelyekben főképpen önmagunkat halljuk beszélni.
A diskurzus előfeltétele, hogy véleményemet elválasszam saját identitásomtól. Akik nem rendelkeznek ezzel a diszkurzív képességgel, görcsösen ragaszkodni fognak véleményükhöz, mert különben identitásuk veszélybe kerül. Ennek következtében minden kísérlet, hogy véleményüktől eltérítsük őket, kudarcra van ítélve. Nem hallgatnak a másikra, nem hallgatnak oda. A diskurzus azonban az odahallgatás gyakorlata. A demokrácia válsága elsősorban az odahallgatás válsága.
Eli Pariser szerint a hálózat algoritmikus személyre szabása rombolja le a nyilvános teret: „A tartalomszűrők új generációja arra figyel, mit kedvelhet ön – milyen tevékenységet mutatott a hálózaton, mely személyek vagy dolgok tetszettek önnek –, és ezekből következtet vissza. Előrejelző gépek szünet nélkül alkotnak és finomítanak elméleteket az ön személyiségéről, és előre megmondják, legközelebb mit fog tenni vagy akarni. Ezek a gépek együttvéve egy egészen sajátos információs univerzumot hoznak létre mindannyiunknak – ez az, amit szűrőbuboréknak nevezek –, és ezáltal alapvetően megváltoztatják hozzáférésünket az eszmékhez és információkhoz.”³⁰ Minél tovább utazom az interneten, szűrőbuborékom annál inkább olyan információkkal telik meg, amelyek tetszenek nekem, amelyek megerősítenek meggyőződésemben. Csak olyan véleményekkel találkozom, amelyek az én véleményemmel megegyeznek. Más információkat távol tartanak tőlem. A szűrőbuborék így egy állandó „énburkot” hurkol körém.
Eli Pariser úgy látja, a háló személyre szabása a demokráciát is veszélyezteti. A társadalmilag jelentős témák, amelyek kívül esnek saját közvetlen érdeklődési körömön, Pariser szerint a demokrácia alapjai és létfeltételei. Az internet személyre szabása gondoskodik róla, hogy életvilágunk és tapasztalathorizontunk egyre kisebb, korlátoltabb legyen. Ez a demokratikus nyilvánosság széthullásához vezet: „A szűrőbuborékban a nyilvános tér – a terület, amelyen belül a közös problémák felismerhetők és feldolgozhatók – egyszerűen jelentéktelen.”³¹
A szűrőbuborék-elmélet döntő fogyatékossága, hogy a tapasztalati horizont beszűkülését az információs társadalomban egyedül a hálózat algoritmikus személyre szabására vezeti vissza. Pariser feltételezésével ellentétben a nyilvánosság széthullása nem tisztán technikai probléma. A newsfeednek és a találati eredmények személyre szabásának csak csekély része van ebben a széthullási folyamatban. Az önmeggyőzés és az önpropaganda már offline elkezdődik.
A társadalom fokozódó atomizálódása és narcisztikussá válása süketté tesz minket a másik hangjára. Egyúttal az empátia elvesztéséhez vezet. Ma mindenki az én kultuszának hódol. Mindenki alakítja és produkálja magát. Nem a hálózat algoritmikus személyre szabása, hanem a másik eltűnése, a képtelenség az odahallgatásra felelős a demokrácia válságáért.
A diszkurzív helyzet, amelyben megegyezésre törekszünk, nem előfeltételek és kontextus nélküli. Kulturális evidenciák vagy társadalmilag bevett gyakorlatok horizontja veszi körül, amely a reflexiót megelőzően meghatározza a kommunikatív cselekvést. Habermas az egymásnak megfelelő értelmezési minták alkotta horizontot nevezi „életvilágnak”. Ez egy egyetértő hátteret alkot, amely stabilizálja a kommunikatív cselekvést. „ Miközben beszélők és hallgatók frontálisan megegyezésre jutnak valamiről a világban, közös életviláguk horizontján belül mozognak; ez intuitíve tudott, nem problematikus és felbonthatatlan holisztikus háttérként van jelen a résztvevők háta mögött. A beszédhelyzet az életvilágnak az adott téma szempontjából körülhatárolt szelete, amely a megegyezés folyamatának kontextusát és egyúttal forrásait szolgáltatja. Az életvilág horizontot alkot, és egyúttal kulturális evidenciák készletével szolgál.”³²
Ép életvilág csak egy viszonylag homogén, hasonló értékekkel és kulturális hagyományokkal rendelkező társadalomban lehetséges. Már a globalizáció és a társadalom ezen alapuló hiperkulturalitása³³ felbontja azokat a kulturális kontextusokat és hagyomány-összefüggéseket, amelyek egy közös életvilágban horgonyoznak le bennünket. Nincsenek többé a reflexiót megelőző érvényű konvencionális identitásajánlatok. Nem vagyunk többé belevetve egy életvilágba, amelyet magától értetődőnek és problémamentesnek tekintenénk. Az most már terv kérdése. A megbonthatatlanként észlelt holisztikus horizont radikálisan felaprózódott. A globalizáció mellett a digitalizáció és a hálózatosság gyorsítja meg az életvilág szétesését. Az életvilág fokozódó tényszerűtlensége és dekontextualizációja elpusztítja a kommunikatív cselekvés említett „holisztikus hátterét”. Az életvilág tényszerűségének eltűnése súlyosan megnehezíti a megegyezésre irányuló kommunikációt.
Az életvilág tényszerűtlenségével szembesülve igény és törekvés támad olyan terek létrehozására a hálózatban, ahol ismét lehetségessé válik az identitás-és közösségtapasztalat – vagyis egy hálózatalapú életvilág létrehozására, amelyet magától értetődőnek és problémamentesnek érzékelünk. A hálózat tehát törzsiesedik. A hálózat törzsiesedése mint az életvilág tényszerűségének helyreállítása főként a jobboldalon elterjedt, ahol az életvilág identitásigénye magas. A kozmopolitákból álló liberális tábor szemlátomást az életvilág törzsiesedése nélkül is boldogul. A jobboldalon még az összeesküvés-elméleteken is identitásajánlatokként kapnak. A digitális törzsek erős identitástapasztalatot és odatartozás-érzést tesznek lehetővé. Számukra az információk nem tudás, hanem identitás forrásai.³⁴ Az összeesküvés-elméletek különösen alkalmasak a hálózat törzsi biotópjainak létrehozására, mert lehetővé teszik a le-és elhatárolódást, amelyek a tribalizmus és identitáspolitikája lényegi összetevői.
A törzsi elhatárolódás és elszigetelődés a hálózaton nem az algoritmikus személyre szabás eredménye. Nem vezethető vissza a szűrőbuborék jelenségére. A digitális törzsek azzal szigetelik el magukat, hogy önmaguk szelektálják és használják identitáspolitikájuk érdekében az információkat. A szűrőbuborék-feltevéssel ellentétben éppenséggel szembesülnek olyan tényekkel és tényszerűségekkel, amelyek ellentmondanak meggyőződésüknek. De egyszerűen nem vesznek tudomást ezekről, mert nem illenek bele identitásképző elbeszéléseikbe, mert a meggyőződés feladása az identitásvesztéssel egyenértékű, amit mindenképpen el kell kerülni. Így a törzsi identitásközösségek minden diskurzust, minden párbeszédet elhárítanak. A megegyezés többé nem lehetséges. Az általuk hangoztatott vélemény nem diszkurzív, hanem szent, mivel tökéletesen egybeesik identitásukkal, amelyet nem képesek feladni.
A kommunikatív cselekvés folyamán minden résztvevő érvényességi igénnyel lép fel. Ha ezt mások nem fogadják el, diskurzust kezdenek. A diskurzus olyan kommunikatív aktus, amely megegyezést kísérel meg létrehozni az eltérő érvényességi igények között. Ez érvekkel zajlik, amelyek az érvényességi igény igazolását vagy elutasítását szolgálják. A diskurzusban megnyilvánuló racionalitást nevezzük kommunikatív racionalitásnak.
A digitális törzsek mint identitásközösségek érvényességi igénye nem diszkurzív, hanem abszolút, mert hiányzik belőle a kommunikatív racionalitás. Ez meghatározott szabályokhoz kötött. A hangoztatott vélemény bírálhatóságát és igazolhatóságát feltételezi: „Egy megnyilatkozás annyiban teljesíti a racionalitás előfeltételeit, ha és amennyiben nem tévedhetetlen tudást testesít meg, ezzel objektíven az objektív világra vonatkozik, tehát tényekre való vonatkozással bír, s hozzáférhető az objektív megítélés számára.”³⁵ A digitális törzsek tényszerűség utáni világában a kijelentésnek már semmiféle tényvonatkozása nincs. Így nélkülöz minden racionalitást. Nem bírálható és nem igazolandó. De aki magáénak vallja, átéli az odatartozás érzését. A diskurzust tehát a hit és a hitvallás helyettesíti. A mindenkori törzsi területen kívül aztán csak ellenségek vannak, a mások, akikkel harcolni kell. A jelenkori törzsképződés, amely nemcsak a jobboldali, hanem a baloldali identitáspolitikában is megfigyelhető, megosztja és polarizálja a társadalmat. Az identitásból védőpajzsot vagy erődítményt csinál, amely minden másságot elhárít. A társadalom fokozódó törzsiesedése veszélyezteti a demokráciát. Egy törzsi véleményés identitásdiktatúrához vezet, amely minden kommunikatív racionalitást nélkülöz.
A kommunikáció ma annál kevésbé diszkurzív, minél inkább elvész belőle a másik dimenziója. A társadalom másság nélküli kibékíthetetlen identitásokra esik szét. Diskurzus helyett identitásháború folyik. A társadalomból ezáltal elvész a közös, sőt a közösségi érzés. Többé nem hallgatunk oda egymásra. Az odahallgatás annyiban politikai aktus, amennyiben az forrasztja közösséggé és teszi a diskurzusra képessé az embereket. Egy mit alkot. A demokrácia egy odahallgató közösség. A digitális kommunikáció mint közösség nélküli kommunikáció lerombolja az odahallgatás politikáját. Már csak magunkat halljuk beszélni. Ez a kommunikatív cselekvés végét jelentené.
A DIGITÁLIS RACIONALITÁS
A dataisták véleménye szerint nem csupán a nyilvánosság felbomlása, hanem a puszta információtömeg és az információs társadalom gyorsan növekvő komplexitása is elavulttá teszi a kommunikatív cselekvés eszméjét: „A 21. század társadalma túl komplex, és ez a komplexitás az információs technológiának köszönhetően csak még jobban látható mint olyan. […] A feldolgozandó információ olyan terjedelmű lett, hogy meghaladja az egyén »korlátozott racionalitását«. Ezáltal az emberek közötti kommunikáció a mindennapokban oly mértékben megbénult, hogy az Arendt és Habermas által megállapított előfeltételek a valóságban csak nehezen jutnak érvényre. […] A mai társadalomban az emberek nincsenek többé abban a helyzetben, hogy egy közös tárgyalási alapban higgyenek, amely lehetővé tenné, hogy tárgyalni kezdjenek. Még csak abból sem indulhatnak ki, hogy ugyanannak a közösségnek a tagjaiként vesznek részt a dolgok megtárgyalásában. Az Arendt és Habermas által eszményként felmutatott nyilvánosság egyáltalán nem jön létre.”³⁶
A kommunikatív cselekvés eróziója láttán Habermas nyíltan hangot ad tanácstalanságának: „Egyszerűen nem tudom, milyen lehet a digitális világban az átfogó politikai nyilvánosság 18. század óta kialakult, de ma szétesőben lévő kommunikációs struktúrájának funkcionális megfelelője. […] Hogyan lehet a decentrált hálózatok virtuális világában […] egy olyan nyilvánosságot fenntartani, amelyik a lakosságot inkluzíve átfogó kommunikációs vérkeringéssel rendelkezik?”³⁷ A dataisták az előremenekülést választják, és egy olyan racionalitást képzelnek el, amelyik minden kommunikatív cselekvés nélkül működik. Szerintük egyenesen a Big Data és a mesterséges intelligencia a ma szétesőben lévő diszkurzív nyilvánosság funkcionális megfelelője, amely azonban elavulttá teszi Habermas elméletét a kommunikatív cselekvésről. A diskurzust adatok helyettesítik. A lakosságot a Big Data algoritmikus feldolgozásának kell inkluzíve átfognia. A dataisták egyenesen azt állítják, hogy a mesterséges intelligencia jobban odahallgat, mint az emberek.
Azt a racionalitást nevezhetjük digitális racionalitásnak, amelyik kommunikáció, diskurzus nélkül boldogul. A kommunikatív racionalitással áll szemben, amelyet a diskurzus vezérel. A kommunikatív racionalitás lényeges eleme az igazolhatóság mellett a tanulási készség. Habermas ezt írja: „Kritizálhatóságuk miatt javíthatók is a racionális megnyilatkozások: ha sikerül megállapítanunk, milyen hibákat követtünk el, tudjuk korrigálni a tévútra futott kísérleteket. Az igazolás fogalma egybefonódik a tanuláséval. A tanulási folyamatok szempontjából is fontos szerepet játszik az érvelő vita. Így az olyan személyt, aki igazolt vélekedéseket fogalmaz meg, és hatékonyan cselekszik a kognitív-instrumentális tartományában, racionálisnak nevezzük; ez a racionalitás azonban esetleges marad, ha nem kapcsolódik össze azzal a képességgel, hogy tanuljon a kudarcokból, a hipotézisek cáfolatából és a beavatkozások sikertelenségéből.”³⁸ A mesterséges intelligencia nem igazol, hanem kiszámít. Az érveket algoritmusok helyettesítik. Az érvek a diszkurzív eljárásban tökéletesíthetők. Az algoritmusokat ezzel szemben a gépies eljárásban folyamatosan optimalizálják. Ezáltal képesek önállóan kijavítani hibáikat. A digitális racionalitás a diszkurzív tanulást gépi tanulással helyettesíti. Az algoritmusok tehát az érveket utánozzák.
Dataista nézőpontból a diskurzus nem más, mint az információfeldolgozás lassú, kevéssé hatékony formája. A diskurzus résztvevői által támasztott érvényességigények alapja is az elégtelen információfeldolgozás. A kommunikatív cselekvés, így a dataisták, csak egy áttekinthető információmennyiség esetén lehetséges, mivel a véges emberi értelem nem képes nagy információmennyiséget feldolgozni. A digitalizáció viszont egy információburjánzáshoz vezet, amely szétrobbantja a diszkurzív keretet.
A dataisták azt hiszik, hogy a Big Data és a mesterséges intelligencia isteni, mindent átfogó pillantásra tesz képessé minket, amely minden társadalmi problémát pontosan érzékel, és mindenki javára optimalizál. Alex Pentland, egy meggyőződéses dataista, a Human Dynamics Lab igazgatója a Massachusetts Institute of Technologyban ezt írja Social Physics – How Social Networks Can Make Us Smarter című könyvében: „A Big Data lehetővé teszi, hogy a társadalmat teljes komplexitásában lássuk, az emberek közötti érintkezések milliós nagyságrendű hálózata révén. Ha rendelkeznénk »isteni szemmel«, egy mindent átfogó pillantással, akkor potenciálisan ténylegesen eljutnánk annak megértéséig, hogyan működik a társadalom, és közelebb juthatnánk problémáink megoldásához.”³⁹
Az emberi értelem vezérelte diskurzus elhalványul a Big Data isteni pillantásához képest. A digitális mindentudás fölöslegessé teszi a diskurzust. A dataisták a kommunikatív cselekvés habermasi elméletével egy behaviorisztikus információelméletet állítanak szembe, amely diskurzus nélkül boldogul. A dataista világképben nem fordul elő a racionálisan cselekvő egyén, aki érvényességi igényt támaszt, és azt érvekkel megvédi.
A Big Data és a mesterséges intelligencia segítségével végzett adatbányászat olyan optimális megoldásokat talál egy kiszámítható szociális rendszerként fölfogott társadalom problémáira és konfliktusaira, amelyek minden érintett számára előnyökkel járnak, és amelyekhez korlátozott információfeldolgozási képességük következtében maguk nem juthatnának el. A Big Data és a mesterséges intelligencia tehát intelligensebb, sőt racionálisabb döntéseket hoz, mint az emberi egyed a maga korlátozott képességével nagy információtömeg feldolgozása tekintetében. Dataista nézőpontból a digitális racionalitás messze fölötte áll a kommunikatív racionalitásnak.
A dataisták meg vannak győződve arról, hogy az emberiség történelme során először rendelkezik azokkal az adatokkal, amelyek a társadalmat illető totális tudást biztosítják számára. Egy háborúk és gazdasági válságok nélküli világot ígérnek nekünk, amelyben még a fertőző betegségek is gyorsan észrevehetők és megállíthatók. Pentland azt írja 2014-ben, hogy pusztán az adatok képesek egy influenzajárvány okozta tömeges elhalálozást megakadályozni. A magánszféra féltése azonban útjában áll ennek a döntő civilizációs előrelépésnek: „E célok elérésének fő akadályai a magánszférával kapcsolatos megfontolások és az a tény, hogy nincs még konszenzus a személyes és a társadalmi értékek összemérését illetően. Nem szabad lemondanunk azokról a nyilvános előnyökről, amelyeket egy ilyen érzékelőrendszer biztosíthatna. Százmilliók halhatnak meg a következő influenzajárványban, miközben nyilvánvalóan rendelkezünk egy ilyen katasztrófa mérsékelésének eszközeivel. Továbbá képesek vagyunk nem csupán a városok energiafelhasználását drasztikusan csökkenteni, hanem […] eleve úgy kialakítani a városokat és községeket, hogy bűnözési rátájuk csökkenjen, termelékenységük és kreativitásuk pedig egyidejűleg emelkedjen.”⁴⁰
Egy olyan társadalom lebeg a dataisták szeme előtt, amely minden politika nélkül boldogul. Érvelésük szerint, ha egy szociális rendszer kellő stabilitással rendelkezik, azaz ha a társadalom minden rétegében messzemenő egyetértésre talál, akkor feleslegessé válik a szó szoros értelmében vett politikai cselekvés, amely egy új társadalmi állapotot hozna létre. Ahol az osztály-és érdekkonfliktusok csökkennek, ott a pártok is veszítenek jelentőségükből. Egyre hasonlóbbak lesznek egymáshoz. A pártoknak és ideológiáknak, érvelnek tovább a dataisták, csak egy olyan társadalomban van értelmük, amelyben rendszerszerű egyenlőtlenségek, kiáltóan igazságtalan elosztás vagy osztálykülönbségek uralkodnak. A dataista nézőpont szerint a jövőben nem lesznek már többpárti demokráciák. Ezeket az infokrácia mint digitális posztdemokrácia váltja fel. A politikusokat ekkor majd szakértők és informatikusok helyettesítik, akik a társadalmat ideológiai feltevések nélkül és hatalmi érdekektől függetlenül igazgatják. A politika adatüzemű rendszerigazgatásba megy át. A társadalmi érvényű döntéseket a Big Data és a mesterséges intelligencia segítségével hozzák meg. Továbbra is lesznek politikai diskurzusok. De másodlagossá válnak. Nem több diskurzus és kommunikáció, hanem több adat és intelligens algoritmus ígéri a társadalmi rendszer optimalizálását, sőt mindenki boldogságát.
A 18. század statisztikai módszerein fellelkesülve Rousseau egy aritmetikai racionalitást dolgozott ki, amelyik „kommunikáció nélkül” (aucune communication) boldogul. Ez a kommunikatív racionalitás ellentéte. Rousseau az általános akaratot (volonté générale) tisztán számszerű-matematikai mennyiségnek tekinti, amely a kommunikatív cselekvésen túl objektíve megtalálható. Nem a kommunikáció, hanem egy számtani művelet, azaz algoritmus közvetíti az általános akaratot. A társadalmi szerződésben írja: „A közakarat gyakran eltér az általános akarattól; ez utóbbi csak a közérdeket nézi, míg az előbbi a magánérdeket, s nem több a különös akaratok összegénél. De ha a különös akaratokból elvesszük azt, amiben az egyik több vagy kevesebb a másiknál, márpedig ezek a különbségek kölcsönösen megsemmisítik egymást, úgy a kivonás eredményeként az általános akarat marad fenn.”⁴¹ Rousseau kifejezetten azt mondja, hogy „mindig az általános akarat adódnék ki”, ha „a polgárok nem közlekednének egymással”. Az általános akarat megállapításának lehetőségfeltétele, hogy polgárok ne kommunikáljanak egymással, ne folytassanak diskurzust. Minden érintkezés eltorzítja az általános akarat képét. Rousseau ezért még a politikai pártok és egyesületek létrehozását is tiltja, mivel azok a saját javukra megszüntetik a „különbségeket”. Mindenkinek meg kell maradnia a saját meggyőződése, saját egyéni véleménye mellett, ahelyett hogy diskurzusba bocsátkozna: „Kevesebb lesz a különbség, s az eredmény kevésbé lesz általános. Végezetül, amikor e szövetségek egyike oly nagy, hogy az összes többit maga alá gyűri, az eredmény már nem apró különbségek összege, hanem egyetlen különbség; akkor nincs többé általános akarat, s a felülkerekedő vélemény csupán magánszemélyek véleménye. Hogy tehát az általános akarat hangot kapjon, az államon belül nem szabad kisebb társulásoknak létesülniük, és minden polgárnak csak a saját nevében szabad véleményt nyilvánítania.”⁴²
A dataisták nyelvére lefordítva így hangzik Rousseau tétele: minél több eltérő adat áll rendelkezésre, annál kevésbé torzul az általuk közvetített általános akarat. A diskurzus azonban torzítja az eredményt. Rousseau ezzel az első dataistának bizonyul. Aritmetikai racionalitása, amely egészen lemond a diskurzusról és kommunikációról, a digitális racionalitáshoz áll közel. Rousseau statisztikusait az információs rezsimben informatikusok helyettesítik. A mesterséges intelligenciának kell a Big Data bevonásával az általános akaratot, nevezetesen a társadalom számára „általános jót” kiszámítania.
A kommunikatív racionalitás az egyén autonómiáján és szabadságán alapul. A dataisták ellenben egy digitális behaviorizmus képviselői, amely elveti a szabad, autonóman cselekvő egyén gondolatát. Behavioristák lévén meg vannak győződve arról, hogy az egyén viselkedése egzakt módon megjósolható és irányítható. A totális tudás elavulttá teszi az egyén szabadságát: „Megszüntetése régen esedékes. Az »autonóm ember« egy eszköz, amellyel olyasmit magyarázunk, amit nem tudunk megmagyarázni. Tudatlanságunk terméke, és ahogy tudásunk gyarapodik, tartalma egyre inkább semmivé válik. […] Örülhetünk, ha sikerül megszabadulnunk ettől az embertől az emberben. Csak ha megfosztjuk jogaitól, leszünk képesek az emberi viselkedés valódi okaival foglalkozni. És csak akkor juthatunk el a levezetéstől a megfigyelésig, a csodálatostól a természetesig, a hozzáférhetetlentől a befolyásolhatóig.”⁴³
A kommunikatív racionalitással ellentétben a digitális racionalitás kiindulópontja nem az egyén, hanem a közösség. Dataista nézőpontból az autonóman cselekvő egyén fikció: „Itt az ideje, hogy az egyén mint a racionalitás alapegysége fikcióját elvessük, és felismerjük, hogy racionalitásunkat messzemenően a minket körülvevő társadalmi szövedék határozza meg.”⁴⁴ Viselkedésünket szociálfizikai törvények határozzák meg. A dataisták nézete szerint az emberek nem különböznek alapvetően a méhektől és majmoktól: „A szociálfizika ereje azon alapul, hogy mindennapi cselekvéseink szinte teljes egészében szokásszerűek, és nagyobbrészt azon alapulnak, amit mások viselkedésének megfigyelése révén megtanultunk. […] Vagyis az embereket ugyanúgy megfigyelhetjük, mint a majmokat vagy a méheket, és levezethetjük ebből viselkedésük, reakcióik és tanulásuk szabályait.”⁴⁵
Alex Pentland az adatbányászatot „valóságbányászattá” fokozza. Az embereket úgynevezett szociométerekkel fogják ellátni, amelyek viselkedésüket egészen a testbeszédig aprólékosan rögzíti, és ezáltal óriási tömegű magatartási adatot generálnak. A „valóságbányászat” digitális érzékelőkkel az egész társadalmat kiszámíthatóvá és irányíthatóvá teszi. „Már néhány év múltán rendelkezni fogunk átfogó adatokkal gyakorlatilag az egész emberiség viselkedéséről – méghozzá folyamatosan. […] És csak ha majd egyszer kifejlesztjük az emberi élet mintázatának pontosabb megjelenítését, akkor remélhetjük, hogy modern társadalmunkat olyan módon értjük meg és irányítjuk, amely méltóbb emberekből és technológiából álló hálózatunkhoz.”⁴⁶
A dataisták funkcionális szervezetként fogják fel a társadalmat. Csak a nagyobb komplexitás különbözteti meg más szervezetektől. Egy társadalmon mint szervezeten belül nincsenek érvényességi igények. Szervek között nem folyik diskurzus. Ami számít, az egyedül a hatékonyabb információcsere a funkcionális egységek között, ami nagyobb teljesítményt garantál. A politikát és a kormányzást tervezéssel, irányítással és kondicionálással helyettesítik.
Az ember behaviorisztikus szemlélete nem egyeztethető össze minden további nélkül a demokratikus alapelvekkel. A dataista univerzumban a demokráciát egy adatüzemű infokrácia váltaná föl, amely az információcsere optimalizálásáról gondoskodik. Mesterséges intelligenciát használó adatelemzők helyettesítenék a diszkurzív nyilvánosságot, ami a demokrácia végét jelentené. Shoshana Zuboff nyomatékosan szembeszáll a dataista emberképpel: „Ha a következő évtizedekben meg akarjuk újítani a demokráciát, ahhoz szükségünk lesz a felháborodás érzésére, a veszteség tudatára, hogy valamit elvesznek tőlünk. […] Ami itt kockán forog, az az ember igénye, hogy életének ura, saját tapasztalatának szerzője legyen. Ami itt kockán forog, az a belső tapasztalat, amelyet az akarás akaratává alakítunk, és a nyilvános terek, amelyekben ennek az akaratnak megfelelően cselekedhetünk.”⁴⁷
A dataisták számára ez a szenvedélyes hitvallás a szabadság és a demokrácia mellett olyan, mint egy elmúlt korból érkező kísértethang. Az ember eszméje, amely az egyéni autonómián és szabadságon, „az akarás akaratán” alapul, dataista nézőpontból csak viszonylag rövid ideig volt érvényes. A dataisták helyeselnék az ember olyatén halálát, amilyent már Foucault felidézett A szavak és a dolgokban: „Az ember az a találmány, amelynek közelmúltbéli dátumát mai gondolkodásunk archeológiája egyértelműen mutatja. Talán közeli végét szintén. […] akkor lefogadhatjuk, hogy az ember úgy eltűnik, akár a tengerparti fövenybe rajzolt arc.”⁴⁸ Az a tenger, amelynek hullámai elmossák a fövenybe rajzolt arcot, most egy végtelen adattenger. Az ember egy nyomorúságos adatállományban oldódik föl.
AZ IGAZSÁG VÁLSÁGA
Egy új nihilizmus terjed ma. Nem az a körülmény felelős érte, hogy a vallásos hitelvek vagy a hagyományos értékek érvényüket vesztették. Az az értéknihilizmus, amelyet Nietzsche „Isten halott” és „minden érték átértékelése” kijelentései fejeznek ki, már mögöttünk van. Az új nihilizmus a 21. század jelensége. Az információs társadalom patológiás torzulásai közé tartozik. Ott jön létre, ahol magába az igazságba vetett hitet veszítjük el. Az álhírek, dezinformációk és összeesküvés-elméletek világában kicsúszik kezünkből a valóság a maga tényigazságaival. A valóságról teljesen leválasztott információk most egy hiperreális térben keringenek. A tényszerűségbe vetett hit veszett el. Így egy tényszerűtlenné vált univerzumban élünk. A tényigazságokkal végső soron a közös világ veszett el, amelyre cselekvésünkben támaszkodhatnánk.
Az igazság nietzschei kritikája, radikalitása ellenére, nem az igazság megszüntetését célozza, mert magát az igazságot nem tagadja. Csak morális eredetét tárja fel. Az igazságot dekonstruálja, vagyis genealógiailag rekonstruálja. Az igazság Nietzsche szerint társadalmi konstrukció, amely arra szolgál, hogy az emberi együttélést lehetővé tegye. Egzisztenciális alapot kölcsönöz neki: „Az igazság ösztöne azzal az erős megfigyeléssel kezdődik, mennyire ellentétes egymással a valóságos világ és a hazugság világa, és mennyire bizonytalan az egész emberi élet, ha a konvencionális igazságok nem föltétlenül érvényesek: morális meggyőződés ez egy szilárd konvenció szükséges voltáról, ha az emberi társadalom fenn akar maradni. Ha a hadiállapotnak véget kell érnie, ennek az igazság rögzítésével kell kezdődnie, vagyis a dolgok érvényes és kötelező megjelölésével. A hazug arra használja a szavakat, hogy a nem valóságosat valóságosnak tüntesse föl, azaz visszaél a szilárd alappal.”⁴⁹ Az igazság megakadályozza, hogy a különböző érvényességi igények bellum omnium contra omneshez, a társadalom teljes szakadásához vezessenek. Szükséges konvencióként összetartja a társadalmat.
Nietzsche társadalomkritikája ma radikálisabban hangzana. Azt igazolná, hogy az igazság ösztönét, az igazság akarását időközben teljesen elveszítettük. Csak egy ép társadalomban fejlődik ki az igazság ösztöne. Eltűnése és a társadalom felbomlása egymást feltételezik. Az igazság válsága ott mélyül el, ahol a társadalom csoportokra vagy törzsekre esik szét, amelyek között semmilyen megegyezés, a dolgok semmilyen kötelező megjelölése nem lehetséges többé. Az igazság válságában a közös világ, sőt a közös nyelv vész el. Az igazság társadalmi szabályozó, a társadalom szabályozó elve.
Az új nihilizmus az információs társadalom tünete. Az igazságban centripetális erő van, amely egyben tart egy társadalmat. Az információkban rejlő centrifugális erő rombolóan hat a társadalmi összetartozásra. Az új nihilizmus abban a romboló folyamatban bukkan föl, amelyben a diskurzus is információkra esik szét, és ez a demokrácia válságát eredményezi.
Az új nihilizmus nem azt mondja, hogy a hazugság igazságnak adja ki magát, vagy hogy az igazságot hazugság hírébe keverik. Inkább igazság és hazugság megkülönböztetését magát szüntetik meg. Aki tudatosan hazudik és szemben áll az igazsággal, paradox módon elismeri azt. Hazudni csak ott lehet, ahol igazság és hazugság megkülönböztetése sértetlen. A hazug nem veszíti el viszonyát az igazsághoz. A valóságba vetett hite nem rendült meg. A hazug nem nihilista. Nem magát az igazságot teszi kérdésessé. Minél elszántabban hazudik, annál inkább igazolódik az igazság.
Az álhírek nem hazugságok. Magát a tényszerűséget kezdik ki. Megfosztják tényszerűségétől a valóságot. Amikor Donald Trump gátlástalanul állít mindenfélét, ami az eszébe jut, akkor nem klasszikus hazug, aki tudatosan kiforgatja a dolgokat. Inkább közömbös a tényszerű igazság iránt. Aki vak a tényekre és a valóságra, nagyobb veszélyt jelent az igazságra, mint a hazug.
Harry Frankfurt amerikai filozófus Trumpot ma „süketelőnek” (bullshitter) nevezné. A süketelő nem száll szembe az igazsággal. Inkább teljesen közömbös iránta. De Frankfurt magyarázata arra, miért olyan sok ma a süketelés, nem kielégítő: „A süketelés mindig olyankor elkerülhetetlen, amikor a körülmények arra késztetnek embereket, hogy olyasmiről beszéljenek, amiről fogalmuk sincs. A süketelés termelése akkor indul be, amikor valaki olyan helyzetbe kerül vagy egyenesen arra kényszerül, hogy olyan témáról beszéljen, amellyel kapcsolatos tények meghaladják tudását. […] Ugyanebben az irányban hat a széles körűen elterjedt meggyőződés, mely szerint egy demokráciában a polgárnak kötelessége minden elképzelhető kérdésről, vagy legalábbis minden, a nyilvánosság számára jelentős kérdésről véleményt alkotnia.”⁵⁰ Ha a süketelésért a tények nem kielégítő ismerete felelős, akkor Trump nem süketelő. Harry Frankfurt szemlátomást nem ismeri föl az igazság mai válságát. Az nem vezethető vissza a tudás és a tények eltérésére vagy a valóság hiányos ismeretére. Az igazság válsága magát a tényekbe vetett hitet rendíti meg. A vélemények nagyon eltérhetnek egymástól. De legitimek, „amennyiben tiszteletben tartják a tényigazságot”.⁵¹ Viszont bohózattá válik a véleményszabadság, ha minden kapcsolatát elveszti a tényállásokkal és tényigazságokkal.
Az igazság eróziója már sokkal korábban elkezdődött, mint Trump álhírpolitikája. A New York Times a truthiness (áligazság) neologizmust választotta az egyik olyan szónak, amelyik a korszellemet megragadja. A truthiness az igazság válságát tükrözi. Olyasmit értenek alatta, amit igaznak érzünk, ám minden objektivitás, minden tényszerű szilárdság hiányzik belőle. A szubjektív önkény, amelyet hordoz, eltörli az igazságot. A valósághoz való nihilisztikus hozzáállás fejeződik ki benne. A digitalizáció patológiás jelensége. Nem a könyvkultúra része. Éppen a digitális vezet a tényszerű eróziójához. Stephen Colbert televíziós műsorvezető, aki a truthiness kifejezést forgalomba hozta, egyszer kijelentette: „Nem bízom a könyvekben. Csupa tény, semmi szív.” Trump ezek szerint a szívek elnöke lenne, aki nemigen él az értelemmel. A szív nem a demokrácia szerve. Ott, ahol érzelmek és indulatok uralják a politikai diskurzust, maga a demokrácia forog veszélyben.
Hannah Arendt A totalitarizmus gyökereiben azt írja, hogy „Hitler több millió példányban terjesztette könyvét, amelyben kijelentette, hogy a sikeres hazugságnak óriási hazugságnak kell lennie”.⁵² Vagyis nem azzal foglalkozom, hogy egyes tényekről hazudjak egy érintetlenül hagyott tényösszefüggésben, miáltal az érintetlen tényszerűség mindig leleplezi a hazugságot, hanem az egész tényszerűséget úgy áthazudom, hogy minden egyes hazug tényállás egy fiktív világot állít a valóságos helyére. Hitler Arendt szerint nem közönséges hazug. Olyan hazugságokra képes, amelyek mértéktelenségükben és totalitásukban egy új valóságot hoznak létre. Aki új valóságot kohol, az nem a szokásos értelemben hazudik.
A viszony ideológia és igazság között azonban sokkal összetettebb, mint Arendt gondolja. Az ideológia az igazságba öltözik. Így Hitler is határozottan a valóság mellett foglal állást. Nem veti el az igazságot mint instanciát. Hitler éppenséggel az igazság nevében terjeszti rasszista ideológiáját. Mindig ügyel arra, hogy propagandája az igazság színét mutassa. Vannak igazságok, írja Hitler, amelyek oly mértékben kézenfekvőek, hogy éppen emiatt nem látja vagy legalábbis nem ismeri fel őket a hétköznapi világ. Vakon megy el mellettük, és mérhetetlenül csodálkozik, amikor valaki fölfedezi azt, amit pedig mindenkinek tudnia kellene. Az igazság az egyik fogalom, amelyet Hitler a leggyakrabban használ a Mein Kampfban. Egy „magasabb igazság védelmezőjéről”⁵³ vagy „ősörök igazságról”⁵⁴ beszél. Elhatárolja magát „a hazugoktól és rágalmazóktól”,⁵⁵ és az igazság hirdetőjeként lép föl. Egyenesen a zsidókat gyalázza „hazudozóművészekként”. Létük szerinte „egyetlen egy nagy hazugságra”⁵⁶ épül.
Az igazság megmarad instanciának Orwell totális felügyelőállamában is. Ez egy hatalmas hazugságra van felépítve, amely igazságnak adja ki magát. A főhős, Winston Smith ezt mondja: „S ha mindenki elhitte a hazugságot, amelyet a Párt állított – ha minden írott emlék ugyanazt a mesét tartalmazta –, akkor a hazugság bevonult a történelembe, és igazsággá vált.”⁵⁷ A Párt hazudik ugyan, de a hazugság, mértéktelensége következtében, igazságba csap át. Orwell egyéb módon is használja az igazságot mint instanciát. Így az „igazságminisztérium” központi szerepet játszik disztópiájában. Ez egy hatalmas, piramisszerű, fehéren csillogó betonépület, amely teraszosan háromszáz méter magasan tör az ég felé. Az épület uralja a városképet. Háromezer helyiséget tartalmaz. A hírszolgáltatással, a szabadidővel, a neveléssel és a művészettel foglalkozik. Újságokkal, filmekkel, zenével, színházzal és könyvekkel látja el a lakosságot. Silány újságokat gyárt, amelyek szinte csak bűnügyekkel és sporttal foglalkoznak, hatásvadász filléres regényeket és érzelgős slágereket. A lakosság önálló gondolkodását ezeknek kell lekötniük. Az igazságminisztériumnak egy egész részlege van, amelyik tömegesen pornográfiát gyárt. A pornót az uralom eszközeként vetik be. Hiszen aki pornó-vagy játékfüggő, nem fog lázadozni az uralom ellen.
Az igazságminisztérium központi feladata a tényigazságok megsemmisítése. A tényekből álló tényszerűséget lenullázzák. A múltat eltörlik azáltal, hogy szünet nélkül összhangba hozzák a jelennel. Az archívum összes dokumentumát folyamatosan felülvizsgálják, és az éppen érvényes pártvonalhoz igazítják. Így minden létező följegyzés a Pártnak ad igazat. Az igazságminisztérium a totális hazugság tökéletes változatát műveli. Nem egyszerűen egyes álhíreket terjeszt. Ehelyett minden eszközzel egy fiktív valóságot tart fent. A tényeket addig csűrik-csavarják, míg össze nem illenek a Párt valóságteremtő elbeszélésével.
Winston az igazságminisztériumban hamisítással foglalkozik. A múlt tényeit, amelyek kedvezőtlenek a Párt számára, kitalált tényekkel helyettesíti. Miután egy újságcikk hamisítása során kiötlött egy Ogilvy nevű személyt, ezt gondolja: „Ogilvy elvtárs, aki sohasem létezett a jelenben, most létezik a múltban, s ha egyszer a hamisítás ténye feledésbe merül, éppoly hitelesen s éppolyan bizonyítékok alapján fog létezni, mint Nagy Károly vagy Julius Caesar.”⁵⁸
Az egyetemes csalás, a totális hazugság a nyelvbe is behatol. Egy „újbesz” (Newspeak) nevű új nyelvet találnak ki, amely megszilárdítja a totális hazugságot. A szókincset radikálisan csökkentik, a nyelvi árnyalatokat megsemmisítik, hogy a differenciált gondolkodást megakadályozzák. Az embereket megfosztják attól a képességtől, hogy egy másik valóságot, egy másik világot, mint a Párté, elgondolhassanak. A totális hazugságban magát a nyelvet is csűrik-csavarják. A világos fogalmi megkülönböztetéseket lehetetlenné teszik. A Párt hármas jelszava így hangzik: „A háború: béke. A szabadság: szolgaság. A tudatlanság: erő.”⁵⁹
Trump álhírei messze vannak ezektől a mértéktelen hazugságoktól, amelyek egy új valóságot hoznak létre. Trump alig veszi szájára az igazság szót. Nem az igazság nevében hazudik. Alternatív tényei nem sűrűsödnek elbeszéléssé, ideológiai narratívává. Hiányzik belőlük a narratív folyamatosság és koherencia. Trump álhírpolitikája csak egy ideológiamentes információs rezsimben lehetséges.
Hannah Arendt még meg volt győződve róla, hogy a tényigazságok, sérülékenységük ellenére, „makacsok”, ami „nagy rugalmassággal párosul”, és az ember által előállított dolgokkal ellentétben „éppen ez a megmásíthatatlanság fémjelez minden emberi cselekvést”.⁶⁰ A tények makacssága és rugalmassága már a múlté.
A digitális rend általánosan megszünteti a tényszerű szilárdságát, sőt a lét szilárdságát, amennyiben totálissá teszi az előállíthatóságot. A totális előállíthatóságban semmi sincs, amit ne lehetne megmásítani. A digitalizált, azaz informatizált világ minden, csak nem makacs és rugalmas. Sokkal inkább tetszés szerint formálható és manipulálható. A digitális a tényszerűség szöges ellentéte. A digitalizáció meggyengíti a tény és a tényszerűség tudatát, vagyis magát a valóság tudatát. A digitális fényképezésnek is a totális előállíthatóság a lényege. Az analóg fényképezés elhitette a nézővel, hogy létezik, ami ott van. Tanúságot tesz az „ez volt”⁶¹ tényszerűsége mellett. Az ez-volt és és az ez-volt-tehát-ott a fényképezés igazsága. A digitális fényképezés elpusztítja a tényszerűséget mint igazságot. Egy új valóságot állít elő, ami nincs ott, és eközben a valóságot mint jótállót kiiktatja.
Az információk magukban nem világítják meg a világot. Egy kritikus ponttól egyenesen el is sötétítik. Az információhoz alapvetően azzal a gyanúval közelítünk, hogy másképpen is lehetett volna. Egy alapvető bizalmatlanság kíséri őket. Minél többet találkozunk különböző információkkal, annál erősebb lesz ez a bizalmatlanság. Az információs társadalomban az alapvető bizalmat veszítjük el. Ez a bizalmatlanság társadalma.
Az információs társadalom fokozza az esetlegesség érzését. Az információból hiányzik a lét szilárdsága: „Kozmológiája nem a lété, hanem az esetlegességé.”⁶² Az információ kettős, Janus-arcú fogalom. Mint hajdan a szentségnek, van „egy áldásos és egy ijesztő oldala”. „Paradox kommunikációhoz vezet”, mivel „biztonságot és bizonytalanságot reprodukál”. Az információ strukturális, alapvető kétértelműséget hoz létre. Luhmann szerint: „A kétértelműség alapvető mintázata pillanatról pillanatra új formát ölt, ám a kétértelműség ugyanaz marad. Talán erre gondolnak, amikor »információs társadalomról« beszélnek?”⁶³
Az információ összeadható és halmozható. Az igazság ezzel szemben elbeszélhető és kizárólagos. Információhalmaz és információs szemét létezik. Az igazság viszont nem képez halmazt. Nem halmozott. Sok szempontból ellentéte az információnak. Kiküszöböli az esetlegességet és a kétértelműséget. Narratívává fejlődik, értelmet és irányt ad. Az információs társadalom ellenben értelem nélküli. Csak az üresség átlátható. Ma jól informáltak vagyunk, de irányt vesztettek. Az információkból hiányzik az iránymutatás. A legbuzgóbb tényfeltárás sem képes létrehozni az igazságot, hiszen az több, mint egy információ helyes vagy helytálló volta. Az igazság végső soron ígéret, ahogy azt a Biblia szavai kifejezik: „Én vagyok az út, az igazság és az élet.”⁶⁴
A habermasi értelemben vett diszkurzív igazság maga is rendelkezik teológiai dimenzióval. Annak „ígérete, hogy a mondottakat illetően értelmes konszenzusra törekszünk”.⁶⁵ Az „érvelés folyamataként”⁶⁶ a diskurzus dönt a vélekedések igazságtartalmáról. Az igazság eszméje azon mérhető, hogy a vélekedések érvényességi igénye diskurzusra váltható-e. Ami azt jelenti, hogy a vélekedéseknek ki kell tartaniuk a lehetséges ellenérvekkel szemben, és meg kell szerezniük a diskurzus összes lehetséges résztvevőjének jóváhagyását. A diszkurzív igazság mint megegyezés és egyetértés a társadalmi összetartást biztosítja. Stabilizálja a társadalmat azáltal, hogy kiküszöböli az esetlegességet és kétértelműséget.
Az igazság válsága mindig társadalmi válság. Igazság nélkül belsőleg hull szét a társadalom. Ekkor már csak külsőleges, instrumentális, gazdasági vonatkozások tartják egyben. Az ellentétes értékállítások például, amit ma mindenütt gyakorolnak, elpusztítják az emberi kapcsolatot, amennyiben totális kommercializálódásnak vetik alá. Ma minden emberi értéknek gazdaságosnak és kommersznek kell lennie. A társadalom és a kultúra maga is áruformát ölt. Az áru [Ware] helyettesíti az igazat [Wahre].
Az információk vagy adatok önmagukban nem világítják meg a világot. Lényegük átlátható. Fény és sötétség nem az információ tulajdonságai. Ezek, akárcsak a jó és a rossz vagy az igazság és a hazugság, a narratív térben jönnek létre. Az igazságnak határozottan narratív jellege van. Ennélfogva radikálisan veszít jelentőségéből a narrációtól megfosztott információs társadalomban.
A nagy elbeszélés vége, amelyet a posztmodern vezetett be, az információs társadalomban válik teljessé. Az elbeszélések információkká esnek szét. Az információ az elbeszélés ellentettje. A Big Data ellentétes a nagy elbeszéléssel. A Big Data semmit sem beszél el. A digitális franciául numérique. A numerikus és a narratív, a megszámolható [Zähhlbare] és az elbeszélhető [Erzählbare] két különböző rendbe tartozik.
Összeesküvés-elméletek különösen válsághelyzetekben terjednek. Ma nemcsak gazdasági és pandémiás válságban, hanem narratív válságban is élünk. Az elbeszélések értelmet és identitást adnak. A narratív válság így értelemvesztéshez, identitásválsághoz és irányvesztéshez vezet. Ekkor mikroelbeszélésekként összeesküvés-elméletek kínálnak kiutat. Identitás-és értelemforrásoknak tekintik őket. Ez az oka annak, hogy mindenekelőtt a jobboldalon terjednek, ahol az identitásigény különösen kifejezett.
Az összeesküvés-elméletek ellenállnak a tényfeltárásnak, mert olyan elbeszélések, amelyek fiktív voltuk ellenére a valóságészlelésre alapoznak. Tehát tényszerű elbeszélések. A fikció tényszerűségbe csap át bennük. A döntő nem a tényszerűség, a tényigazság ténylegessége, hanem a narratív koherencia, amely hihetővé teszi őket. Az összeesküvés-elméleten mint elbeszélésen belül az esetlegesség eltűnik. Az összeesküvés-elméletek el-beszélik az esetlegességet és a bonyolultságot, ami különösen válsághelyzetben nyomasztó. A pandémiás válságban a puszta számok mint „esetszámok” vagy „incidenciák” fokozzák az alapvető bizonytalanságot, mert nem magyaráznak meg semmit. A puszta számolás igényt támaszt az elbeszélések iránt. A pandémiás válság ezért jó táptalaja az összeesküvés-elméleteknek. Ezek totális magyarázatukkal vagy totális hazugságukkal egy csapásra eloszlatják a nyomasztó bizonytalanságot és tanácstalanságot.
A demokrácia nem fér össze az új nihilizmussal. Igazmondást feltételez. Csak az infokrácia boldogul igazság nélkül. Foucault halála előtti egyik utolsó előadását „az igazság bátorságának” (parrhészia) szentelte, mintha megsejtette volna az igazság közelgő válságát, amelyben elveszítjük az igazság akarását. Az „igazi demokráciát” (Foucault a görög történetíróra, Polübioszra hivatkozik) két elv vezérli, az iszégoria és a parrhészia. Az iszégoria minden polgár elismert joga arra, hogy szabadon megnyilatkozzon. A parrhészia, az igazmondás joga ugyan feltételezi az iszégoriát, de túlmegy a megszólalás alkotmányos jogán. Felhatalmazza az adott egyént, „hogy azt mondja, amit gondol, amit igaznak tart, amit valóban igaznak tart”.⁶⁷ A parrhészia arra kötelezi tehát a politikában tevékeny embereket, hogy igazat mondjanak, a közösséggel törődjenek, azáltal hogy „értelmes és igaz beszéddel”⁶⁸ élnek. Aki minden ezzel járó kockázattal dacolva bátran szót emel, az a parrhésziát gyakorolja. A parrhészia közösséget teremt. Lényeges a demokrácia számára. Az igazmondás eredendően politikai cselekvés. A demokrácia addig él, amíg a parrhésziát gyakorolják: „Először is hiszem, hogy a parrhészia […] szoros kapcsolatban van a demokráciával. Azt mondhatnánk, hogy körkörös összefüggés van a demokrácia és a parrhészia között. […] Hogy a demokrácia lehetséges legyen, parrhésziának lennie kell. De megfordítva, a parrhészia […] a demokrácia egyik jellemző vonása. A demokrácia egyik lényegi dimenziója.”⁶⁹ A parrhészia mint az igazság bátorsága, a „bátor parrhészia” par excellence politikai cselekvés. Az igazi demokrácia tartalmaz tehát valami heroikusat. Szüksége van olyan személyekre, akik minden kockázat ellenére ki merik mondani az igazat. Az úgynevezett véleményszabadság ezzel szemben csak az iszégoriára vonatkozik. Csak az igazság bátorsága mozdítja előre a valódi demokráciát. Nélküle a demokrácia az infokráciához közelít.
A politika hatalmi játszma is. A dünaszteia szó a hatalom gyakorlását jelenti, „a játékot, amely által egy demokráciában a hatalmat ténylegesen gyakorolják”.⁷⁰ A demokráciában azonban a dünaszteia nem vak. Nem öncél. A hatalmi játszmának a parrhészia keretében kell folynia. A parrhészia korlátozza és keríti körül. Ahol a hatalmi játszma önállósul, ott a demokrácia veszélyben van.
Donald Trump szinte megszemélyesíti az olyan politikai hatalmat, amely minden kapcsolatot elveszített a parrhésziával. Opportunistaként egyedül a hatalomszerzés érdekli. Az álhíreket hatalmi eszközként veti be.
A parrhészia ma mindenki elismert jogává fajult, hogy bármit mondjon, mindent, ami tetszik neki vagy ami előnyt jelent. Gátlástalanul állítanak dolgokat, amelyeknek semmiféle kapcsolatuk nincs a tényekkel. Platón demokráciakritikája pontosan a parrhészia ilyen formájára vonatkozik. Platón szerint végül „a demokratikus állam csak úgy duzzad a szabadságtól és a szabad beszédtől (eleutheria és parrhészia), azonban az egység hiányát jelzi csak a városállamnak ez a tarka sokfélesége, amelyben mindenki kimondja a véleményét, mindenki a saját feje után megy, mindenki úgy kormányozza magát, ahogy neki tetszik”.⁷¹ A demokrácia ma ebben az állapotban van. Tetszés szerint lehet állítani bármit. Ez magát a társadalom egységét veszélyezteti.
A parrhésziával mint önkényes vélekedéssel Platón a jó, bátor parrhésziát állítja szembe. A parrhésziás különbözik mindazoktól a szónokoktól és politikusoktól, akik populistaként hízelegni igyekeznek a népnek. Az igazmondás nem veszélytelen. Éppen Szókratész testesíti meg a bátor parrhésziát. Beszédét egyedül az igazság iránti gond vezérli. Az igazmondás a feladata, amelyből halálig nem enged. Filozófusi létezésével esik egybe. Eközben vállalja a halál kockázatát. Foucault nyomatékosan kiemeli Szókratész parrhésziás szerepét: példája „azt bizonyítja, hogy a demokratikus rendszeren belül az életét kockáztatja az, aki a törvényességre és az igazságosságra hivatkozva ki akarja mondani az igazságot. […] Igaz ugyan, hogy a parrhészia veszéllyel jár, de az is igaz, hogy Szókratésznak volt bátorsága ahhoz, hogy ne futamodjon meg a parrhésziában rejlő veszély láttán.”⁷²
A filozófia ma búcsút mond az igazmondásnak, az igazság iránti gondnak. Amikor Foucault a filozófiát „egyfajta radikális újságírásnak”⁷³ nevezi, és magát újságíróként fogja föl, akkor a filozófiát és önmagát igazmondásra kötelezi. A filozófia igazmondás. A filozófusoknak, mondja Foucault, fenntartás nélkül a „mával” kell foglalkozniuk. Arra vonatkozóan gyakorolják a parrhésziát, ami ma történik. Amikor Hegel abban látja a filozófia feladatát, hogy gondolatilag megragadja az időt, akkor ő is újságírónak tekinti magát. A ma gondja mint az igazság iránti gond végső soron a jövőt érinti: „Úgy gondolom, mi [filozófusok] vagyunk azok, akik a jövőt alkotjuk. A jövő az az út és mód, ahogyan arra reagálunk, ami történik, az a mód, ahogyan egy mozgást, egy kételyt igazsággá változtatunk.”⁷⁴ A mai filozófiából teljesen hiányzik a kapcsolat az igazsággal. Elfordul a mától. Ezért is jövő nélküli.
Platón az igazság rezsimjét testesíti meg. Barlanghasonlatában az egyik fogvatartottat kivezetik a barlangból. A megszabaduló megpillantja odakint az igazság fényét, és visszatér a barlangba, hogy a fogvatartottakat meggyőzze az igazi valóságról. Parrhésziásként, filozófusként lép föl. A fogvatartottak azonban nem hisznek neki, és megpróbálják megölni. A barlanghasonlat ezekkel a szavakkal ér véget: „[…] ha megpróbálná a többieket [ti. a barlang rabjait] kioldozni és fölvezetni, ezek meg valamiképpen kézre keríthetnék és megölhetnék őt, nem ölnék-e meg?”⁷⁵
Ma egy digitális barlang rabjai vagyunk, miközben szabadok akarunk lenni. A digitális képernyőhöz vagyunk bilincselve. A platóni barlang foglyait mitikus-narratív képekkel kábították el. A digitális barlang ezzel szemben információk rabságában tart minket. Az igazság fénye teljesen kialudt. Az információs barlangnak kívülje sincs. Az információk erős kábulata elmossa a lét körvonalait. Az igazság nem kábít.
Az igazság egészen más időbeliséggel rendelkezik, mint az információ. Míg az információ érvényességi sávja egészen keskeny, az igazságot a tartam jellemzi. Ezáltal stabilizálja az életet. Hannah Arendt nyomatékosan kiemeli az igazság jelentőségét. Az igazság tartást ad nekünk. Az „az alap, amelyen állunk, és az ég, amely fölénk borul”.⁷⁶ Ég és alap a földi világhoz tartozik, amelyet ma a digitális világ eltöröl. Hannah Arendt még a földi világban élt. Az igazságot Arendt számára a lét szilárdsága jellemzi. A digitális világban ezt kiszorítja az információ illékonysága. Ma kénytelenek leszünk az információval beérni. Az igazság korának szemlátomást vége. Az információs rezsim kiszorítja az igazság rezsimjét.
A totális államban, amely a totális hazugságra épül, az igazmondás forradalmi tett. A parrhésziásokat az igazság bátorsága jellemzi. A tények utáni információs társadalomban viszont az igazság pátosza teljesen szertefoszlik. Elvész az információk kábulatában. Az igazság információporrá esik szét, amelyet elfúj a digitális szél. Egy rövid epizódnak fog bizonyulni.

